Сеулдаги ўзбек элчилиги: Ўзбекнинг боласи Ўзбекистон фуқароси!\nЭлчилик сериаллардан туғилган орзулари ортидан Кореяга тушган ўзбек келинлари ажрашганида, уларнинг фарзандларини олиб қолиш учун бир неча бор судлашганини айтмоқда.\n"Ўзбек элчихонаси эшигида" рукнига Жанубий Кореядаги элчихона фаолиятидан арз қилиб боғланган ўзбеклар мурожаатига элчининг сиёсий масалалар бўйича маслаҳатчиси шундай жавоб берди.\nФуқаронинг яхшиси ҳам, ёмони ҳам Ўзбекистонники\nСеулда истиқомат қилаётган Мурод исмли тингловчига кўра, унинг паспортини иш берувчи ташкилот вакили йўқотиб қўйганида, у илк бор Ўзбекистон элчихонанинг Консуллик хизмати эшигини қоққан.\n- Ўзбекистон элчихонасига борганимда менга вақтинчалик паспорт вазифасини ўтайдиган қоғоз қилиб беришган. 10 ярим - 11ларда қабул қилишган. Унақа навбат ҳам йўқ эди. 6-7та одам бор эди. Виза олаëтган Корея фуқаролари ҳам бор эди. Обеддан кейин расм олиб келиб берганман кичкинароқ. Ўшани топширганман. 50 долларга етар етмас пул тўлаганман. Шу билан Ўзбекистонга қайтиб кетганман. Хизмат кўрсатиш даражаси Россиядаги элчихона даражасидай эмас. Ундан сал яхши, дейди Мурод.\nМурод ўзини қийнаб турган ҳужжат муаммосини бир кунда ҳал бўлгани ва Консуллик хизмати ўз вазифасини бажарганидан мамнун эканини таъкидлади.\nБироқ у идора ичида ўз вазифасини бажараётган консуллик зиммасидаги вазифалар фақат бу билан чекланмаслиги керак, деган хулосада. Чунки, Ўзбекистон фуқароси ўлароқ ўз давлати ҳимоясига муҳтож бўлган ўзбеклар Жанубий Кореяда жуда кўп.\n“Булар орасида айбсиз айбдорлари ҳам, айбли айбдорлари ҳам бор”, дер экан Мурод қонунни бузган ёки бузмаганидан қатъий назар, муаммоли вазиятга тушган ҳар қандай фуқаро манфаати Ўзбекистоннинг хориждаги консулликлари томонидан давлат манфаати каби ҳимоя қилиши зарур, деган хулосани тилга олди.\nУ айниқса, Жанубий Кореяга турмушга чиқаётган ва кейин бир неча ой ўтмасидан турмуши бузилиб, ҳимоясиз кўчада қолаётган ўзбек қизлари ҳақида куюниб гапирди.\n- Биласизми яқинда ачинарли битта ҳол кўриб қолдим. Кўчага ëзиб қўйибди плакатда: “Ветнам фуқароси, Филиппин фуқароси, Хитой фуқароси, Ўзбекистон фуқаро қизларига уйланаман” деб қўл телефон номерини ëзиб қўйибди. Бунақа нарсани кўп жойда кўраяпман, дейди Сеулда ишлаётган ўзбекистонлик меҳнат муҳожири Мурод.\nЎзбекистон фуқаролигини олмаган фарзанд муаммоси\nЖанубий Кореяга келин бўлиб борган 26 ёшли Нигора ўзидан 10 ёш катта йигитга турмушга чиққани ва бахти очилиб, ҳозир бир фарзандни катта қилаётганини айтди.\nБироқ, оиласи тўкис бўлсада айни дамда Ўзбекистон ҳукуматининг ҳимоясига муҳтож эканини айтган Нигора 5 ёшли фарзандини Ўзбекистонга олиб боролмаётгани ва бу борада элчихонадан ёрдам ололмаётганини сўзлаб берди.\nНигора бунга қадар Жанубий Кореяда туғилган ва фақат шу давлат фуқароси ўлароқ расмийлаштирилган фарзандига сайёҳлик визасини олиб, Ўзбекистонга 4 бора борганини айтди.\nСайёҳлик визасини эса Ўзбекистон элчихонасидан эмас, сайёҳлик компаниялари орқали олган.\n- Билет сотадиган саëҳат компанияси. Ўшаларга берасиз документларингизни. Улар сизга виза қилиб беради. Уч ойлик. Ҳозир ўша компаниялар виза қилмаяпти. Элчихона бизларнинг документларимизни қабул қилмаяпти. Элчихонага телефон қилдик. Ўзи умуман телефонни кўтаришмайди. У куни кўтарган эди, муомалани кўрсангиз! Йўқ дейди, виза январдан бўлади, дейдими-ей?! Аниқ ҳеч нарсани айтишмаяпти. “Қаттан олдиларинг бунақа нимани? Бунақа қонунни санла ўзингча тўқийверасанлами?” дейишаяптида.\nОзодлик: Сенсираб гаплашдими?\n- Сенсираб, энди биласизу муомаласи шунақароқ, дейди Жанубий Кореяга келин бўлиб тушган ва ҳозир 5 ёшли боласини Ўзбекистонга олиб бора олмаётган Нигора.\nКореяга бораётганлар - ишчилар, келинлар, тужжорлар\nЎзбекистоннинг хориждаги консуллик хизматлари фаолиятига бағишланган махсус лойиҳа доирасида аввалги ва шу кунлардаги мурожаатларда тилга олинган муаммоларни жамлаб, Ўзбекистоннинг Сеулдаги элчихонасига боғландик.\nАввалига ўзимизни қизиқтирган саволларни жамлаб, элчихонанинг Консуллик хизматига мактуб йўлладик, кейин эса телефон орқали боғландик.\nҲар икки мурожаатимизга тегишли тартибда жавоб берган элчихона ходимлари тингловчилардан йиғилган саволларнинг деярли ҳаммаси юзасидан батафсил маълумот беришга розилик билдиришди.\nКейин, Озодликнинг конкрет саволларига Ўзбекистоннинг Жанубий Кореядаги Фавқулодда ва мухтор элчиси Виталий Феннинг сиёсий масалалар бўйича маслаҳатчиси Бахтиёр Ибрагимов жавоб берди.\nБу мулозим суҳбатнинг ёзиб олинишини истамади ва шу боис, у киши билан микрофонсиз суҳбатлашдик.\nСеулдаги элчихонада ҳам каттагина навбат бор\nБахтиёр Ибрагимовга кўра, консуллик хизматига кунига 30-35 нафар атрофида фуқаро мурожаат қилади ва мурожаатчиларнинг сони йилдан-йилга ортиб бормоқда.\nИбрагимовга кўра, консулликка иши тушганлар орасида паспортини йўқотган ёки паспорти яроқсиз ҳолга келиб қолган ўзбекистонликлар ҳақиқатда кўп ва баъзан, келганларнинг кунлаб навбат кутиб қолиши учрайдиган ҳодиса.\nБу мулозимга кўра, шу кунларда бундай процедурани тезлаштирувчи ва шунингдек, паспортни элчихона консуллик хизматининг ўзида алмаштириб берувчи янги технологияларни ўрнатиш устида иш бормоқда.\nБахтиёр Ибрагимов Корея фуқароларига турмушга чиққан аёлларнинг бир неча соатлик йўлдан келиб, иши битмасидан ортга қайтишга мажбур бўлишини ҳам инкор қилмади.\nУнга кўра, элчихона олдида 30 дан ортиқ кишидан иборат навбат бўлиши одатий ҳол бўлгани боис, консуллик ходимлари имкон қадар болали аёлларни навбатсиз қабул қилишга ҳаракат қилади.\n“Консуллигимиз ходимлари болали аёлларни навбатсиз қабул қилишади. Лекин, бўладики шунақа ҳолатлар, бир хилги фуқаролар ҳужжатларни сал нотўғри расмийлашитириб, кейин бошқатдан тўлидириб келинг, дейилса норозилик кўрсатишади. Агар ҳужжат тўғри бўлса, ҳеч қанақа мумммо йўқ” деди Ўзбекистоннинг Жанубий Кореядаги Фавқулодда ва мухтор элчиси Виталий Феннинг сиёсий масалалар бўйича маслаҳатчиси Бахтиёр Ибрагимов.\n"Ўзбек келини фарзанди - Ўзбекистон фуқароси", тамом-вассалом\nИбрагимовга конкрет мурожаатлар, жумладан, 5 ёшли боласини Ўзбекистонга олиб бора олмаётган Нигоранинг мурожаати асосида савол бердик.\nЯъни, корейс йигитига турмушга чиққан ва фарзандига Корея республикасининг туғилганлик ҳақидаги гувоҳномасини олган, муҳими, шу вақтга қадар Ўзбекистонга сайёҳлик визаси асосида борган болага нега энди Ўзбекистонга виза берилмаяпти?\nБахтиёр Ибрагимов бу масала бевосита Ўзбекистон қонунчилиги билан боғлиқ жиддий масала эканини урғулар экан, ота-онасидан бири Ўзбекистон фуқароси бўлган оиланинг хорижда туғилган фарзанди автоматик тарзда Ўзбекистон фуқароси ҳисобланишини эслатди.\nЭлчи маслаҳатчисига кўра, бу ҳолда болага Ўзбекистон Республикасининг туғилганлик ҳақидаги гувоҳномаси берилиши ва бола исталган муддатда она ватанига сафар қилиши мумкин.\n“Лекин, бунақа оилалар гувоҳнома олишни рад қилиб, виза сўрашади. Ўзбекистон фуқаросига қандай қилиб Ўзбекистонга кириш учун виза берасиз?! Бу болага туғилганлик гувоҳномасини муаммосиз берамиз ва улар кейин истаган вақтида борверади Ўзбекистонга” деди суҳбат давомида Ибрагимов.\nАммо, ўзбекка уйланган Корея фуқароси ҳам ўз фарзандини ўз давлати фуқароси бўлишини истаса ва худди Нигоранинг мисолида кузатилгани каби, ота-она фарзандини ҳали Ўзбекистон фуқароси сифатида қайд эттирмаган бўлсачи, дея яна савол бердик элчихона ходимига.\n“Ўзбекистон қонунчилигига биноан бу бола Ўзбекистон фуқароси ва агар улар бу фуқароликни истамаса, у ҳолда тегишли тартибда ҳужжатлар билан элчихонага мурожаат қилиб, фуқароликдан чиқиши керак”, деди Ибрагимов.\nЯъни унинг жавобларидан тушунишимизча, Нигоранинг оиласи ҳозир 5 ёшга кирган фарзандини аввалига Ўзбекистон элчихонаси орқали Ўзбекистон Республикаси расмий қайдидан ўтказиши – унга гувоҳнома олиши, кейини эса тегишли тартибда фуқароликдан чиқиши керак.\nЎзбек фарзандининг Ўзбекистон фуқароси бўлишини истамасачи?!\nЎзбек келинини туширган корейс оиласи фарзандни Ўзбекистонда расмий қаддан ўтказиб ўтирмасдан, халқаро ҳуқуқ нормалари асосида боланинг Жанубий Корея фуқаролигида қолишини истасачи, деган саволга жавобан Бахтиёр Ибрагимов бу масала элчихона иродасига кўра ҳал қилинадиган масала эмаслигини таъкидлади.\nУнга кўра, Нигоранинг фарзанди Ўзбекистон элчихонаси назарида Ўзбекистон фуқаросидир ва республикада амалдаги қонунчиликда икки фуқаролик тан олинмагани боис, у боланинг Корея республикасидан олган ҳужжати элчихона учун аҳамиятсиз.\n“Бунақа ҳолатларда кечирасизу, бизнинг ҳам ваколатларимиз чекланган ва дунёнинг ҳамма ҳуқуқий давлатларида бунақа масалаларда қонунга риоя қилинади”, деб қисқа жавоб берди Ибрагимов.\nЎзбекистоннинг Жанубий Кореядаги Фавқулодда ва мухтор элчиси Виталий Феннинг сиёсий масалалар бўйича маслаҳатчиси Бахтиёр Ибрагимов билан суҳбат давомида Кореяда юрган минглаб ўзбекистонлик меҳнат муҳожирларининг манфаатлари ҳимояси, корейсларга турмушга чиқиб, тезда турмушдан ажраган ҳимоясиз ўзбекистонлик аёлларнинг ҳуқуқий ҳимояси ҳақидаги саволларни ҳам бердик.\n"Ишчи Ўзбекистонда имзолаган ҳужжатига амал қилиши шарт!"\nҲозирда Ўзбекистоннинг Жанубий Кореядаги элчихонаси консуллик хизмати - консул ва унинг бир ёрдамчисидан иборатлигини қўшимча қилган Ибрагимов бу хизмат имкон қадар ҳамма муҳожирларнинг муаммосини ҳал қилиб беришга ҳаракат қилишини яна бир карра таъкидлади.\n“Масалан, Корея иш берувчилари уларга Ўзбекистондалигида айтади, шунақа ишлаб чиқаришда уч йилга ишлашга розимисиз, деб. Улар розиман, деб келадида кейин ишни яхшироғига алмаштиришни ҳоҳлайди. Бу эса шартнома бўйича мумкин эмас”, дея таъкидлаган Ибрагимов алоҳида ҳолатлар – масалан, иш шароитини ишчининг соғлиги кўтармаган ҳолатларда уларга ёрдам берилиши мумкинлигини айтди.\n“Бунинг учун VEGU деб номланган ташкилотга мурожаат қилишлари ва ўзининг соғлиги тўғри келмаслигини исботлаб беришлари керак. Агар уларга иш берган ташкилотнинг ишчи соғлиги кўтарадиган бошқа йўналиши бўлса, алмаштириш мумкин”, деди Ибрагимов.\nОзодлик сўровига биноан Бахтиёр Ибрагимов ушбу ташкилотнинг Сеулдаги идораси телефон рақамларини тақдим қилди:\n(+82 – мамлакат кодидан сўнг) – 2 26 32 99 33 ёки – 2 26 33 30 63(64)\n"Сериалга мафтун қизни ота-она ва телевидение огоҳлантирсин!"\nЎзбекистонда намойиш этилаётган ранго-ранг сериалларга мафтунлик ортидан корейс йигитларга турмушга чиқаётган ўзбек қизларининг омадсиз турмуши ҳақидаги мурожаатларига жавобан Ибрагимов масъулиятнинг катта қисмини ота-она ва Ўзбекистон матбуотига улашди.\n“Бу ерга келиб, ҳимоясиз қолаётган қизларимизни эса биз имконимиз етганича ҳимоя қиляпмиз. Қанчасига судлашиб, фарзандларини ҳам олиб бердик. Чунки, корейслар ҳам фарзанд масаласига қаттиқ туради ва болани отаси билан олиб қолишга ҳаракат қилади”, деди Ибрагимов.\nУнга кўра, бунақа аёлларга ҳам ҳуқуқий ёрдам кўрсатувчи, Жанубий Кореяга қарашли Аёлларни ҳимоя қилиш маркази бор ва элчихона бу марказ билан ҳам изчил ҳамкорлик қилади.\nОзодлик сўровига биноан элчи маслаҳатчиси бу ташкилотнинг ҳам Сеулдаги идораси телефон рақамларини тақдим қилди:\n(+82 – мамлакат кодидан сўнг) – 2 21 70 41 30,\nишонч телефони: (+82 – мамлакат кодидан сўнг) – 2 15 77 13 66.\n"Элчихонанининг иши тўкис", муаммо қонунчиликда\nСеулдаги Ўзбекистон элчисининг сиёсий масалалар бўйича маслаҳатчиси Бахтиёр Ибрагимов билан микрофонсиз суҳбатда, шунингдек, Консул Қаҳрамон Долимов билан электрон манзил орқали мулоқотдан тушунилгани шу бўлдики, элчихона имкон қадар Кореяда юрган Ўзбекистон фуқароларига тегишли хизматни кўрсатмоқда.\nОлинган жавобларга кўра, шунда ҳам қайсидир фуқаронинг муаммоси ҳал бўлмай қолаётган бўлса, бундай муаммолар аксар ҳолларда бу давлатда юрган фуқароларнинг ҳуқуқий саводхонлиги етарли эмаслиги ёки Ўзбекистон қонунчилигининг хориж қонунчилиги билан зиддиятли жиҳатлардан келиб чиқмоқда.\n"Қонун кимга нисбатан амалда?"\nОдатдагидек, эчлихона жавобидан сўнг биз яна Озодликка арз қилган тингловчилар билан боғланишга уриндик ва Нигора билан қайта боғланишга муваффақ бўлдик.\nОзодлик: Элчининг маслаҳатчиси айтдики: "Чет элда туғилган бола автоматик равишда Ўзбекистон фуқароси. Болага, биринчи навбатда, туғилганлик ҳақидаги гувоҳномани расмийлаштириш керак ва ўша гувоҳнома билан бола онанинг паспортига киритилади. Исталган маҳалда ҳеч қанақа визасиз истаганча бориб келаверади Ўзбекистонга", деди. Шундай қилсангиз бўладими? Эрингиз қарши эмасми?\n- Қаршимас. Хўп, уни қилиб беришсин. Лекин кейин биз Ўзбекистондан бу ерга келаëтганимизда Кореянинг визаси керакку! Агар биз Корея элчихонасига бориб: “Боламизга виза қўйиб беринг”, десак, улар қўйиб бермайди. “Қандоқ қўйиб бераман? Бу автоматик тарзда ўзимизнинг фуқаромизку”, дейди уларам.\nОзодлик: Олдин бунақа проблема бўлганми?\n- Йўқ. Саëҳат виза билан чиқиб кетаверганмиз.\nОзодлик: Қайтаëтганингизда нима бўлган?\n- Виза 90 кунку. Қайтиб келаверганмиз. Киришда ҳам, чиқишда ҳам нормалний.\nОзодлик: Яъни, қўлингиздаги бола Корея фуқароси бўлган. Ўзбекистонга сайëҳлик визаси билан келиб, ўша сайëҳлик визаси асосида Ўзбекистондан чиқиб кетган. Лекин аэропортда сиздан: “Бу бола автоматик равишда Ўзбекистон фуқароси. Бу бола паспортингизда бўлиши керак”, деган нарсани сўрашмадими?\n- Унақа гаплар бўлмаган, дейди Нигора.\nНигоранинг бу сўзларидан сўнг эса яна бир қатор саволлар туғилади ва бу саволларга жавоб бериш масъулияти энди Ўзбекистоннинг Сеулдаги элчихонаси ваколатларидан ошиб, афтидан, Ўзбекистон Адлия вазирлиги, Ташқи ишлар вазирлиги каби идоралар зиммасига кўчади.\nБиз бу саволларга, албатта, жавоб олиш ниятидамиз ва тез орада ўзбекларнинг хорижда туғилган фарзандлари ҳуқуқий мақомига оид махсус эшиттириш тайёрлашни мақсад қилдик.\nЛойиҳамизда иштирок этинг!\nМарҳамат, агар сизда ёки сиз таниган-билган ўзбекистонликларда ўзбек консулликлари билан, ўзбекистонликларнинг хорижда туғилган фарзандлари билан боғлиқ конкрет ҳолатлар бўлса ҳамда уни бизга улашмоқчи бўлсангиз, Озодликка боғланинг!


"Ўзбеккино"да 17 миллиард сўмлик маблағ нотўғри сарфланган - Халқ сўзи\n"Ўзбеккино"да 17 миллиард сўмлик маблағ нотўғри сарфланган\n18:07 25 Август 2020 Иқтисодиёт\nЖорий йилнинг май ойида “Ўзбеккино” МА қошида Жамоатчилик кенгаши тузилди, унинг таркибига киносаноат соҳасининг таниқли вакиллари ва экспертлари кирди. Жамоатчилик кенгаши фильм яратишга йўналтирилган йирик смета ва харажатларни ўрганиш билан фаол шуғулланиб, мақсадсиз сарфланаётган харажатларнинг олдини олиш бўйича таклифлар киритади.\nЖамоатчилик кенгаши ўз мажлисларида Молия вазирлиги Назорат-тафтиш бош бошқармасининг ҳисоботини икки маротаба кўриб чиқди. Бошқарма жорий йилнинг июнь ойида 2017-2019 йилларда давлат томонидан ажратилган маблағларнинг ишлатилишини ўрганиб чиқиб, 17 млрд сўм миқдоридаги маблағ мақсадга хилоф ва ноўрин ишлатилган ҳолатларни аниқлади. Ҳозирда ушбу материаллар Бош прокуратура томонидан ўрганилмоқда. Жамоатчилик кенгаши томонидан “Кино соҳасида коррупцияга қарши кураш” дастури қабул қилинди.\n“Ўзбеккино” МА ажратилаётган маблағларнинг юқори бюджетли мураккаб кинофильмларни яратиш учун бир доирадаги компаниялар ва режиссёрлар ўртасида тақсимланиши каби узоқ йиллар давом этган зарарли амалиётга қарши. Бундай ёндашув киноижодкорлар ўртасидаги соғлом рақобатга ҳалокатли таъсир кўрсатди. Шу муносабат билан эндиликда аксарият кинолойиҳаларнинг сценарий буюртмалари ижодий рақобат асосида танлаб олинади.


Туркманистон ҳукумати Ашхободдаги Россия элчихонаси фаолиятини чеклаб қўйганидан кейин, Россия Ташқи Ишлар Вазирлиги ҳозирда Туркманистонга қарши кўрилиши мумкин бўлган чоралар рўйхатини тузмоқда.\n13 декабр 2019, Тошкент вақти: 02:28\nТрукманистон ҳукумати Россия билан қўш фуқаролик тўғрисида имзоланган шартномани жорий йил бошида бир томонлама бекор қилди. Натижада Туркманистонда яшовчи ўн минглаб руслар ва рус тилида сўзлашувчи бошқа миллат вакиллари тўсатдан Россияга кетишлари лозим бўлиб қолди.\nРоссия Ташқи Ишлар вазири ўринбосари Алексей Федотовга кўра, Туркманистон Ташқи Ишлар Вазирлигига жорий йилда мактуб ёзган 200 нафар рус миллатига мансуб киши ҳозиргача жавоб олмаган. Россия Ташқи ишлар вазири ўринбосари, Россиялик дипломатлар Туркманистон ҳукуматининг махсус рухсатисиз мамлакатга кира олмасликларини, ўз навбатида, бу миссия самарадорлигига салбий таъсир этаётганини билдирди.


“Мафтунингман-2”нинг кастинг кунлари аниқ бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Мафтунингман-2”нинг кастинг кунлари аниқ бўлди\t16:59, 30 июнь 2016\t“Мафтунингман-2” кинофильмида иштирок этиш учун актёрлар танлови (кастинг) анкетасини тегишли тартиб тўлдириб рўйхатдан ўтган ҳамюртларимиз диққатига!\n“Dono Productions” кинокомпанияси Тошкент шаҳрида 7-15 июнь кунлари ишчи номи “Мафтунингман-2” кинофильми учун Ўзбекистон давлат консерваторияси, Санъат ва маданият институти ҳамда соҳага доир бошқа ўқув муассасалари талаба-ўқувчи ва ўқитувчилари, шунингдек, ҳаваскор фуқаролар ўртасида актёрлар танлови (кастинг) ўтказди. Унда 313 нафар иштирокчилар қатнашдилар. Қорақалпоғистон Республикаси, вилоятлар ва Тошкент шаҳри учун актёрлар танлови (кастинг) қуйидаги тартибда бўлиб ўтишини Сизга маълум қиламиз.\n1. 11, 12 июль кунлари Қорақалпоқ мусиқали драма театрида.\n2. 11, 12 июль кунлари Хоразм вилояти мусиқали драма театрида.\n3. 13, 14 июль кунлари Бухоро вилояти мусиқали драма театрида. 4. 13, 14 июль кунлари Навоий шаҳридаги “Фарҳод” маданият саройида. 5. 15,16 июль кунлари Сурхондарё вилоят мусиқали драма театрида.\n6. 15, 16 июль кунлари Қарши мусиқали драма театрида.\n7. 17, 18 июль кунлари Самарқанд вилоят мусиқали драма театрида. 8. 17, 18 июль кунлари Жиззах вилоят мусиқали драма театрида.\n9. 20, 21, 22 июль кунлари Андижон вилоят мусиқали драма театрида.\n10. 20, 21, 22 июль кунлари Наманган вилоят мусиқали драма театрида.\n11. 23, 24, 25 июль кунлари Фарғона вилоят мусиқали драма театрида.\n12. 23, 24, 25 июль кунлари Қўқон мусиқали драма театрида.\n13. 28 июль куни Сирдарё вилоят мусиқали драма театрида.\n14. 2 августдан 15 августгача Тошкент шаҳрида “Dono Productions” компанияси студиясида бўлиб ўтади. (Манзил: Бешёғоч даҳаси, Олмазор кўчаси, 171-уй, мўлжал “Истеъдод” жамғармаси орқа тарафи). Кастинг кўрсатиб ўтилган кунлари 08.00 дан бошланади.\nБатафсил маълумотлар учун Dono.uz сайти ва (+ 99895) 404-66-11, (+ 998 95) 198-59-55 га мурожаат қилинг.


Қозоғистон кредит юки сабабли енгли рельсли транспортга оид инфратузилма лойиҳасини Хитой орқали молиялаштиришдан воз кечди. (Pexels)\nОЛМАОТА – Нур-Султондаги узоқ кутилган енгил рельсли транспорт (ЕРТ) дастурининг давом этиши учун Пекинга қарзларни тўлаш қийинлашгач, Қозоғистон ҳукумати Хитой томонидан молиялаштириш вариантларидан воз кечишга мажбур бўлган.\nТаҳлилчилар Хитойнинг «Бир камар - бир йўл» ташаббуси Марказий Осиё давлатларининг Пекинга катта миқдорда қарздор бўлиб қолиши мумкинлиги ҳақида огоҳлантириши ортидан шундай қарор қабул қилинган.\nЙирик молиявий қадам ҳақидаги батафсил маълумот 8 ноябрь куни эълон қилинди.\n2015 йилда Қозоғистон ҳукумати Хитой тараққиёт банки (ХТБ) билан Нур-Султонда енгил рельсли транспорт (ЕРТ) лойиҳасини амалга ошириш бўйича шартнома имзолаган.\nЛойиҳа ҳар куни бир неча соат давомида тирбандликда ёки 20 даражалик қаҳратон қиш кунлари кўчада автобус кутиб вақтини ўтказувчи аксар маҳаллий аҳоли томонидан олқишланган эди.\nЕРТ тизимини барпо этиш лойиҳаси тендерга қўйилган пайтда, унда Хитой билан бир қаторда Испания, Франция ва Туркия компаниялари ҳам пудратчи сифатида иштирок этишган эди. Якунда Хитой корхонаси танловда ғолиб чиқди, деб хабар берган Tengrinews.kz нашри 2018 йил май ойида.\nТахминий қиймати 2 млрд. АҚШ долларига тенг лойиҳа шаҳарнинг бир нечта туманини қамраб олиб, 18 та бекат, ер усти ва ер ости ўтиш йўлларига эга бўлиши кўзда тутилган эди.\nЛойиҳа 2019 йилнинг декабрида тугалланиши керак эди, аммо шу йилнинг апрель ойида Нур-Султоннинг ўша вақтдаги ҳокими Бахит Султонов Хитой тараққиёт банки ва шаҳар ҳокимияти кейинги кредит траншининг шартлари бўйича келишувга эриша олмаганидан сўнг, қурилиш ишлари тўхтатилганини маълум қилган.\nМоддий қийинчиликлар кучайгани сари амбициялар ҳам қисқариб борди. Қайта кўриб чиқилган лойиҳада энди харажатларни тежашга оид бошқа ўзгаришлар қаторида 18 та эмас, 11 та бекат таклиф қилинмоқда.\nСентябрь ойида Қозоғистон Хитой тараққиёт банкининг 343 миллион долларлик (133 миллиард теңге) қарзини қайтариб, кредитни фоизлари билан муддатидан аввал ва тўлиқ ёпди, деб хабар берган Inbusiness.kz бизнес янгиликлар сайти Нур-Султон транспорт мутасаддиларига таяниб.\nҚарзни ёпиш учун, лойиҳа оператори – Астана LRT облигацияларни чиқариш орқали 420 миллион доллар (162 миллиард тенге) маблағ жалб этишга мажбур бўлган.\nИшчилар кўтариб турувчи устунларни ўрнатиб бўлишган.\n«Молиявий юкни сезиларли камайтиради»\nАпрель ойида Нур-Султон шаҳар ҳокимлигининг матбуот котиби Элвира Жургенбаева «ўзаро талабларга ойдинлик киритиш учун» хитойликлар билан «навбатдаги молиялаштириш траншлари» юзасидан келишилаётганини айтган эди.\nЖургенбаева «лойиҳага босимни камайтириш ва молиялаштириш шартларини енгиллаштириш мақсадида, шаҳар ҳокимияти ҳукумат билан биргаликда лойиҳани миллий валютадаги ички молиялаштириш манбаларидан фойдаланган ҳолда амалга ошириш вариантларини кўриб чиқаётганини» қўшимча қилган эди.\nОхир-оқибат, май ойида, Қозоғистоннинг иқтисодиётни модернизациялаш масалалари бўйича давлат комиссияси лойиҳани қайта молиялаштиришга қарор қилди ва Астана LRT ҳукумат кафолати билан таъминланган 1,5 миллиард долларлик облигацияларни чиқарди.\n«Облигациялар чиқариш эвазига Хитой тараққиёт банки берган кредитдан воз кечиш ... мамлакат бюджетига молиявий юкламани сезиларли даражада камайтиришга имкон беради», деб ёзган Inbusiness.kz нашри.\n8 октябрь куни журналистлар билан учрашган Нур-Султоннинг амалдаги ҳокими Алтай Кулгинов халқаро мажбуриятлар шартлари – Хитой олдидаги мажбуриятлар ЕРТ лойиҳасини осонликча тўхтатишга имкон бермаганини тан олди.\n«LRT лойиҳасидан воз кечишнинг оқибатлари молиявий мажбуриятлар масаласида анча жиддий бўлади. Шу боис биз оптималлаштириш йўлидан бориб, Хитой кредитидан воз кечдик» деди у.\n«Якунда биз умумий суммага нисбатан 800 миллион тенгедан (2,1 миллион доллар) кўпроқ маблағни қайтаришга мажбур бўлар эдик, шунинг учун ундан воз кечдик», деб қўшимча қилди у.\nОлмаотада жойлашган Рискларни баҳолаш гуруҳи директори Дўсим Сатпаевнинг таъкидлашича, Хитой инфратузилма лойиҳаларини молиялаштириш масаласида энг аввало ўз манфаатларини кўзлайди ва Қозоғистоннинг манфаатларини инобатга олмайди.\n«Қозоғистоннинг хатти-ҳаракатлари Хитой манфаатларига зид келиб қолгудек бўлса, Пекин кескин сиёсат юрита бошлайди», деди Сатпаев.


Эроннинг минтақа иқтисодиётидаги ўрни (7) - Parstoday\nЭроннинг минтақа иқтисодиётидаги ўрни (7)\nоктябр 04, 2021 23:53 Asia/Tashkent\n"Эроннинг минтақавий иқтисодиётдаги ўрни" дастурида бугун сиз билан капитал бозори ва унинг минтақа иқтисодиётини ривожлантиришдаги ўрни ҳақида гаплашамиз.\nМолиялаштириш иқтисодий ўсиш ва ривожланишнинг биринчи ва энг муҳим компонентидир. Молиялаштириш иқтисодий фаолиятни яратишда муҳим омил ҳисобланади. Бу иқтисодий фаолият миллий даражада қанчалик катта ва муҳимроқ бўлса, керакли молиявий ресурслар ёки капитал билан таъминлаш шунчалик муҳимдир. Бу ресурсларни жалб қилишда кўпроқ муваффақиятга эга бўлган давлатлар, ҳозирда жаҳон иқтисодиётининг салмоқли улушига эга. Капитал бозори ёки фонд биржаси - бу микро ва макро капитал тўпланадиган жой. Ҳар бир мамлакат иқтисодиётини тартибга солувчи қонун ва қоидаларга кўра, иқтисодий фаолликни яхшилаш учун саноат ва ишлаб чиқариш фабрикалар вакиллари ушбу молиявий марказлардан фойдаланишлари мумкин. Ушбу бозор ликвидликни таъминлаш ва уни ишлаб чиқариш секторига тақсимлашда муҳим рол ўйнайди, жамғармаларни жалб қилади ва инвестициялар учун зарур ликвидликни таъминлайди. Шунингдек, инвестиция хавфини камайтириш, инвестицияларнинг шаффофлигини таъминлаш ва тадбиркорликни рағбатлантиришга ёрдам беради.\nИқтисодиётнинг асосий тармоқларига ўрта ва узоқ муддатли инвестициялар учун зарур бўлган капитални таъминлайдиган молиявий бозорлар қаторига капитал бозори ёки фонд биржаси ҳам киради. Капитал бозори фалсафаси - капитални тўплаш ва компаниялар ва уларнинг лойиҳаларининг молиявий эҳтиёжларини изчил, қонуний, узлуксиз ва шаффоф бозор тизими кўринишида таъминлашдан иборат. Ушбу бозорни шакллантиришнинг муҳим асоси шерикликнинг асосий ва оддий концепцияси, шунингдек, потенциал фойда ва зарарни шериклар ўртасида тақсимлашдир. Агар мамлакат молиявий сиёсатида капитал бозоридан фойдаланмаса, у ўсиш ва фаровонликка ёрдам берувчи муҳим иқтисодий салоҳиятнинг бир қисмини эътиборсиз қолдирган саналади.\nҚимматли қоғозлар бозорига кирадиган жисмоний шахслар улушни сотиб олиш йўли билан ўз капиталининг ҳажмига мутаносиб равишда, корхонага эгаликка шерик бўлишади. Жануби-Ғарбий Осиёда Теҳрон фонд биржаси, Абу-Даби, Умон, Баҳрайн, Боку, Истанбул, Тадвал (Саудия Арабистони) каби бир қанча капитал бозорлари бор. Бу бозорларнинг қиймати миллиардлаб долларни ташкил этиб, товарлар, қимматли қоғозлар, энергия каби турли соҳаларда фаол. Бу ҳажмдаги капитал инфратузилмани барпо этиш, йирик ишлаб чиқариш лойиҳаларига сармоя киритиш ва минтақа иқтисодиётининг диверсификация қилиш учун ишлатилиши мумкин.\nТеҳроннинг шимоли-ғарбий минтақасида инфратузилмаси тахминан 35 минг квадрат метр бўлган 18 қаватли бино бор. Бу бино Эрон капитал бозорининг уриб турувчи юрагини, яъни биржа ва қимматли қоғозлар ташкилотини ўз бағрига олган. Теҳрон фонд биржаси, Эрон кенг қамровли биржаси, Эрон товар ва хом-ашё биржаси ва энергетика биржаси - Эроннинг тўртта йирик ва муҳим биржалари бўлиб, улар биржа ва қимматли қоғозлар ташкилоти назорати остида фаолият олиб боради. Теҳрон фонд биржаси компанияси - 1967 йилда ташкил этилган бўлиб, Эрон капитал бозорининг устунларидан бири ҳисобланади. Эрон фонд бозорининг ижобий жиҳатларидан бири бу минтақадаги бошқа мамлакатларга қараганда микро ресурсларни жалб қилиш учун кўплаб сармоявий фондларнинг мавжудлигидир. Шунингдек, минтақа биржалари билан таққослаганда, Теҳрон фонд биржасининг афзаллиги шундаки, у Форс кўрфази мамлакатлари биржаларидан фарқли ўлароқ, фақат банклар ёки нефтга асосланмаган. Эрон фонд биржасида турли соҳалар мавжуд. Эрон фонд биржасида 40 дан ортиқ саноат тармоқлари жойлашган. Эрон фонд бозорида нефт-кимё ва нефтни қайта ишлаш саноати, банклар, кон металлургия саноати каби турли хил иқтисодий соҳаларнинг 300 дан ортиқ компаниялари фаол. Эрон фонд биржасида рўйхатга олинган компаниялар сони минтақадаги бошқа давлатларга қараганда юқори кўрсаткични кўрсатади.\nБу устунликнинг сабаби - хусусийлаштириш ва акцияларни улашиш сиёсати ва Эрон иқтисодий тузилмасида турли соҳаларнинг мавжуд эканлигидир. Конституциянинг 44-моддасига кўра умумий сиёсатни амалга ошириш ва иқтисодиётни капитал бозори орқали хусусийлаштириш мақсадида, сўнгги ўн йил ичида акциялари биржага чиқарилган компанияларнинг аксарияти давлат мулки бўлган. Бу компаниялар ўз соҳасидаги йирик саноат мажмуалари ҳисобланади. Масалан, Ижтимоий таъминот инвестиция компанияси (Шаста) нинг 180 дан ортиқ филиаллари бор. Бу компаниялар бошқарув пакетининг 82 фоиз улуши фонд биржасида жойлаштирилган.\nЭрон иқтисодиётининг жуда муҳим жиҳати шундаки, у эндоген ҳисобланади. Мамлакат иқтисодиёти циклларини ҳаракатлантирувчи кўплаб ички омиллар ва ишлаб чиқариш манбалари мавжуд. Эрон - иқлим ва биологик хилма-хиллиги жуда юқори, табиий ва минерал ресурсларга бой, ёш, ижодий ва юқори маълумотли ишчи кучига эга. Яқинда Американинг CНН канали ўз ҳисоботида мутахассисларидан бирининг фикрига таяниб, Эрон иқтисодиётининг имкониятлари ҳақида шундай деди:\n"Туркия ишчи кучи, Саудия нефт захиралари, Россиянинг табиий газ захиралари ва Австралиянинг минерал захираларининг потенциал харидорлари, буларнинг барчасини бир коктейл кўринишида фақат Эронда топишлари мумкин".\nЭрон иқтисодиёти, айниқса АҚШ ва Европа давлатларининг қаттиқ санкциялари туфайли юзага келган кўплаб муаммоларга қарамай, айниқса сўнгги йилларда, мақбул рекорд кўрсатишга муваффақ бўлди.\nТеҳрондаги биржа ва қимматли қоғозлар зали\nМамлакатларнинг молия бозорлари халқаро савдога қизиқувчи инсонлар диққатидаги мавзулардан биридир. Бу одамлар гуруҳи учун рентабеллик ва инвестицияларнинг жозибадорлиги мамлакатлар иқтисодиётида иштирок этишнинг муҳим мезонларидан бири саналади. Эрон капитал бозори сезиларли ўсиши билан нафақат эронлик инвесторларни, балки минтақавий ва халқаро инвесторларни ҳам қизиқтиради. Эрон марказий депозитарийси маълумотларига кўра, ҳозирда 40 дан ортиқ мамлакатларнинг жисмоний ва юридик акциядорлари Теҳрон фонд биржасида рўйхатга олинган. Эрон капитал бозорига кирган биринчи Эронлик бўлмаган акциядор Германия эди. Ҳозирги кунда Эрон фонд бозорида эронлик бўлмаган акциядорларнинг аксарияти минтақа давлатларидан, хусусан Афғонистон, Туркия, БАА ва Ироқдан. Эрон фонд биржаси қоидаларига кўра, эронлик бўлмаган инвестор эронлик инвестордан фарқ қилмайди. Стратегик инвестициялар киритиш мақсадида Эрон компанияларига кирган чет эллик инвесторлар ҳам чет эл инвестициялари тўғрисидаги қонун ҳимоясидан фойдаланишлари мумкин.\nХорижий сармоядор кириши ва сармоя киритишни осонлаштириш ҳамда Эрон капитал бозорини халқаро миқёсга олиб чиқиш режасини тузиш, мамлакат капитал бозорининг халқаро фонд бозорларига кириши бўйича Биржа ташкилотининг мақсадларидан биридир. Эрон фонд биржасини назорат қилиш ташкилоти Германия, Гонконг, Уммон ва Греция каби баъзи мамлакатларнинг биржа назорат ташкилотлари билан алоқалар ўрнатган ва Халқаро қимматли қоғозлар комиссиялари ташкилоти (ИСCО) аъзоси. ИСCО аъзолари 105 дан ортиқ ижро этувчи соҳаларда жаҳон капитал бозорининг 95 фоизини тартибга солади ва назорат қилади. Ушбу халқаро ташкилот 38та принципга эга бўлиб, учта мақсадга асосланади: инвесторларни ҳимоя қилиш, бозорларнинг адолатли ва ошкора ишлашини таъминлаш ва тизимли таваккалчиликни камайтиришдан иборат.\nЭрон капитал бозори мутахассислари узоқ вақт давомида мамлакатнинг эркин зоналарида халқаро фонд биржасини тузиш режасини кўриб чиқишмоқда. Лойиҳанинг мақсади бошқа мамлакатларнинг биржалари билан ўзаро икки томонлама ҳамкорлик ва потенциал бозорларда эронлик инвесторларнинг фаолроқ иштирок этишини таъминлашдир. Бу бозорда эронлик ва эронлик бўлмаган сармоядорлар эркин зоналарнинг афзалликларидан фойдаланадилар, компанияларга эса кўпроқ бизнес имкониятлари тақдим этилади.\nВалюта кириш ва чиқиш эркинлиги, хусусий банк ташкил этиш, хорижий банкларнинг филиалларини ташкил этиш ва чет элликларнинг мамлакат иқтисодий фаолиятида эркин иштирок этиши эркин зоналардаги халқаро фонд биржасининг афзалликларидан бири бўлади. Бу имтиёзлар, эркин зоналарнинг солиқ имтиёзлари билан бир қаторда, инвесторларнинг эркин зоналарда жойлашган биржаларга сармоя киритишини осонлаштириши ва кўпроқ даромад олиб келиши мумкин.\nЭроннинг минтақа иқтисодиётидаги ўрни (6)


БИР КЛИП ТАРИХИ ЁҲУД КАДР ОРТИДАГИ СИРЛАР! - 23 Декабря 2015 - www.SheJoT.CoM\nГлавная » 2015 » Декабрь » 23 » БИР КЛИП ТАРИХИ ЁҲУД КАДР ОРТИДАГИ СИРЛАР!\nБИР КЛИП ТАРИХИ ЁҲУД КАДР ОРТИДАГИ СИРЛАР!\nЛоланинг янги шов-шуви «Севгимсан» клипи бўлди. Қизил лаб, қизил либосли хоним, юзида соч ўсган "маҳлуқ”, осмонўпар бинолар манзили – Манҳеттен ва қора тун... Асосан уч ранг – қора, оқ ва қизил ранг ҳамоҳанглиги клипнинг ўзига хослигини белгилайди. Натижа эса ёмон эмас. Бу клип ТВ орқали намойиш этилмаётган бўлса-да, интернетни "ёрди”! Атиги 4-5 дақиқалик бу видео-асар ортида эса бир неча ойлар давомида сарфланган ижодий меҳнат ётибди. Бугун уларни очиқлаймиз.\n"Севгимсан” – бир неча ой давомида ўйланган ғоялар ва тайёргарлик, бир неча кун давом этган суратга олиш ишлари ва яна бир қанча ижодий ишлар жамланмасидир!\nКлип учун "Ўзбекфильм” студиясида йирик декорация қурилди. Муҳташам яшил экран эса – графика учун энг зарур объект. "Маҳлуқ” учун бўйи 2 метр бўлган актёр топилди! Маълумотларга кўра, у айнан шу клип учун кўп вақтини спорт залда ўтказиб, мушакларига ишлов берган. Унинг грими учун нақ 5 соат вақт сарфланди. Ахир, туппа-тузук актёрни "маҳлуқ”қа айлантиришнинг ўзи бўладими? Унинг юзига ҳар бир соч толаси алоҳида-алоҳида ёпиштирилган. Суратга олинган барча кадрларни режадагидек жой-жойига қўйиб, уни тайёр видео-маҳсулот тарзига келтириш учун бир ой давомида графиклар тинимсиз тер тўкди.\nЛола ҳеч кимга ўхшамасликка, ўхшаб қолмасликка интилади. Шу боис, ёшлар унинг ижодига алоҳида эътибор қаратади. Шунданми, Лола бирон янгилик бошлаб қолса, катта қизиқиш билан кузатишади!\nЭҳ, Лола, Лола! Шоу-бизнесимиз Лоласи ана шунақа!


Судья «бош шифокор иши» бўйича прокурорга...\nТошкент вилояти юқумли касалликлар шифохонасининг бош шифокори — вилоят бош инфекционисти лавозимида ишлаган Гулжаҳон Йўлдошева ва бошқаларга нисбатан суд жараёни бошлангани хабари берилганди.\nИлк суд мажлисидаёқ унга нисбатан жиноят-процессуал нормалари бузилгани аён бўлгани айтилмоқда.\nСуд мажлисида иштирок этган «Газета.uz» сайти мухбирининг маълум қилишича, дастлабки тергов жараёнида Г. Йўлдошеванинг айблов хулосасини рус тилида бериш талаби таъминланмаган ва у «жиноят иши» билан таниш эмас. Шунингдек, суд мажлисида аёлнинг адвокати илтмоснома киритиб, унга нисбатан қўлланган (уй қамоғи) эҳтиёт чорасини ўзгартиришни сўраган. Адвокатга кўра, Ф.Рустамовнинг ўлими бўйича эпизодда айбланган Ш.Рўзметов ва Ж.Зиядуллаевга нисбатан дастлабки тергов органи бирига гаров, бирига эса муносиб хулқ-атворда бўлиш тўғрисида тилхат эҳтиёт чоралари қўллаган. Бу эса тенглик тамойилига зид ҳисобланади.\nСудья илтимосномани инобатга олиб, прокурор зиммасига рус тилида айблов хулосаси тақдим этишни таъминлаш чорасини кўришни юклади. Эҳтиёт чораси масаласи кейинги суд мажлисида муҳокама қилинадиган бўлди.\nКейинги суд мажлиси 4 декабрга белгинланган.\nЭслатиб ўтамиз, «бош шифокор иши» доирасида Г. Йўлдошевадан ташқари яна уч нафар шахс ҳам айбланмоқда.\nШу йилнинг август ойида ҳибсга олинган Гулжаҳон Йўлдошевага нисбатан қўлланилган «қамоққа олиш» эҳтиёт чораси ўзгартирилиб, октябрь ойида у уй қамоғига ўтказилганди. Г. Йўлдошева ҳибсдан чиқарилиши ҳамоно (6 октябрь) Тошкент вилояти юқумли касалликлар шифохонаси инфекционисти — 30 ёшли Шихназар Рўзметов қамоққа олингани маълум бўлганди. Афтидан, орадан кўп ўтмай Ш. Рўзметовга қўлланган «қамоқ олиш» эҳтиёт чораси ҳам ўзгартирилган кўринади.\nАйни пайтда тўртала судланувчига нисбатан ҳам «қамоққа олиш»дан бошқа эҳтиёт чоралари қўлланилган. Бошқалардан фарқли равишда асосий айбдор сифатида кўрилаётган Г. Йўлдошева «уй қамоғи»га ўтказилган ва унга оммавий ахборот воситалари ходимлари билан мулоқот қилиш (муайян вақтга ) тақиқланган.\nсуд тиббиёт ходими


Материалы за Сентябрь 2015 года » ООО "O`ZAVTOTEXXIZMAT"\nЎзбекистон Республикаси Вазирлар Маҳкамасининг 2014 йил 2 июлдаги 176-сонли “Акциядорлик жамиятларида корпоратив бошқарув тизимини янада такомиллаштириш чора-тадбирлари тўғрисида”ги қарорига асосан бирлашманинг корпоратив веб-сайтида мажбурий жойлаштириладиган маълумотларга жамиятни ривожлантириш стратегияси тўғрисидаги ахборот киради.\nАвтомобилларни сотиш бошланган кундан бирлашмамиз республикадаги дилер ташкилотлари ўртасида энг илғори ҳисобланади. Бирлашманинг Кузатув кенгаши ва Бошқаруви томонидан «GM- Uzbekistan» АЖ билан эришилган натижаларни сақлаб қолиш ва ўзаро ҳамкорликни давом эттириш бўйича барча чоралар кўрилмоқда.\nЖамиятнинг стратегик режалаштирилган ички ҳўжалик фаолияти жамият амалга ошираётган умумий иқтисодий сиёсати ва бозор тизимнинг ривожлантириш бўйича давлатнинг стратегияси билан чамбарчас боғлиқ.\nСтратегик режалаштириш ходимларни ишини юқори сифати ва турмуш даражасини оширишни таъминлаш мақсадида ташкилий бошқарув тизимни, технологик ишлаб чиқариш омилларини босқичма-босқич такомиллаштириш, корпоратив бошқарув даражасини ошириш орқали юқори суръатда иқтисодий ўсишга эришиш учун йўналтирилган.\nЎзбекистон Республикаси Президенти Ислом Каримовнинг мамлакатимизни 2014 йилда ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор йўналишларига бағишланган 2015 йил 16 январдаги Вазирлар Маҳкамасининг мажлисидаги маърузаларида белгиланган вазифаларнинг ижроси бирлашманинг ҳозирги кундаги стратегик режаларининг асосийларидан бири ҳисобланмоқда.\nУшбу энг муҳим устувор вазифаларни сўзсиз бажарилишини таъминлаш бўйича «O’ZAVTOTEXXIZMAT» АЖ томонидан 2015 йил 29 мартда аниқ тадбирлар мажмуаси тасдиқланди.\nБирлашма ҳудудий корхоналарининг стратегияси ва услублари автосервисни ривожлантириш, автомобилларни, эҳтиёт қисимларни ва бошқа маҳсулотларни сотилишини мувофиқлаштириш бирлашманинг устав мажбуриятлари билан белгиланган.\nБирлашмага қарашли корхоналарга уларнинг фаолиятидаги барча йўналишда ёрдам кўрсатиш, амалга оширилган ишларнинг ойлик мониторингини ўтказиш ҳамда муҳим устувор йўналишларнинг ижроси натижаларини Бошқарув йиғилишида кўриб чиқиш бирлашманинг вазифаси ҳисобланади.\nҲар бир муҳим устувор йўналиш бўйича тасдиқланган тадбирлар мажмуасининг ижроси натижалари корхоналар Бошқарув раислари иштирокидаги бирлашманинг кенгайтирилган Бошқарув йиғилишида кўриб чиқилади.\nКорпоратив бошқарув даражаси ва самарадорлигини ошириш.\nКопоратив бошқаруви сифати бирлашманинг рақобатбардошлиги ва қийматини оширишининг энг муҳим номолиявий омилларидан бири ҳисобланади.\nКорпоратив бошқарув акциядорларнинг бирлашмани ҳис қилиш даражасини оширади, қарз капитал қийматини пасайтиради ва бирлашманинг узоқ муддатли қийматини оширади.\nШу мақсадда бирлашма томонидан стратегик бошқарув органи бўлган Бошқарувининг фаолияти самарадорлигини ошириш юзасидан ишларнии давом эттиради. Корпоратив бошқарув копоратив қонунчилик нормалари ҳамда акциядорлик бирлашмасида ваколатларни тақсимлаш Концепцияси билан тартибга солинади. Бошқарув органларнинг ваколатлари корпоратив бошқарувининг ривожланиш даражасидан келиб чиқиб тақсимланади.\nХодимлар билан ишлаш соҳасида: ходимларнинг қайта тайёрлаш, уларнинг малакасини ошириш.\nКадрлар сиёсати илғор тажриба ва малакага эга бўлган юқори савияли кадрларни жалб этиш, ўқитиш ва уларни ушлаб қолдиришга йўналтирилади. Ушбу вазифани амалга оширишда самарадорликни оширишнинг моддий ва номоддий рағбатлантирилиши муҳим аҳамиятга эга. Моддий рағбатлантириш бирлашма фаолиятида эришилган натижаларга қараб мукофот тўлаш орқали таъминланади.\nБирлашманинг ҳар бир ходимини лавозимини кўтариш режаси самарадорликни оширишнинг номоддий рағбатлатирилиши ҳисобланади. Бошқарув аппарати ходимларни ўқитиш режалаштирилмоқда.\nБирлашма барқарорликни ва анъаналарини сақлаб қолиш фаолият барқарорлигини муҳим шартидир.\nМолия соҳасида: бирлашманинг барқарор молиявий-иқтисодий ҳолатини сақлаб туриш.\nАхборот-коммуникация технолгияларини ривожлантириш.


Клаудио РАНЬЕРИ: «ЖАМОАНИ ИККИГА БЎЛАДИГАН «ЮЛДУЗ» КЕРАК ЭМАС!» | «ЭРУДИТ СПОРТ» - ФУТБОЛ ВА СПОРТ ЯНГИЛИКЛАРИ!\nКлаудио РАНЬЕРИ: «ЖАМОАНИ ИККИГА БЎЛАДИГАН «ЮЛДУЗ» КЕРАК ЭМАС!»\nАвтор: admin 19.05.2016\nОртда қолган мавсум аввалида Италия В Серияси иштирокчисидан тушган таклифни рад этиб, қалб амри ила Туманли Альбионга ташриф буюрган Клаудио Раньерининг бугун юзи ёруғ.\n“Янги мураббийнинг тайинланиши ҳеч қандай яхшилик ваъда қилмайди”, деб айюҳаннос солган айрим маҳаллий футбол шарҳловчилари ҳам бугун хатога йўл қўйганликларини тан олмоқда. “Лестер” бошқарувида Премьер-Лигани остин-устун қилиб ташлаган италиялик мутахассис “La Gazzetta dello Sport” нашрига интерью берди.\n– Чемпионлик мавсумидан сўнг роса толиққанга ўхшайсиз!\n– Тўғрисини айтсам, агар иложи бўлганида, мазкур интервьюга ҳам бошқа бировни юборардим. Аммо ишсиз тезроқ чарчайман, ўзимни ёмон ҳис қиламан. Эндигина, аслида нималар юз берганини тушунаётгандекман, биз инглиз грандларига “нон қолдирмаган” эканмиз.\n– Ўтган ёзда Англияга хизмат сафарига ҳозирлик кўраётганингизда хаёлингизни қандай ўйлар чўлғаб олганди?\n– Мен бахтли эдим. Мураббийлик фаолиятига қайтишни жуда-жуда хоҳлаётгандим. Ҳатто В Серия жамоасини бошқаришга ҳам рози эдим. Мен билан Премьер-Лиганинг яна икки клуби боғланди, лекин охир-оқибат, улар бошқа номзодлар танловида тўхтади. “Лестер”нинг таклифи барча томонлама маъқул келди: мураббийлар штаби, истиқболдаги режалар, жамоа базаси ва стадион.\n– Назаримизда, “Лестер”нинг чемпионлик руҳи “Италияда ишлаб чиқарилган”.\n– Шубҳасиз. Масалан, аксарият ўйинчилар Лестерда истиқомат қилмайди – италияликлар учун бу ақлга сиғмайдиган ҳолат. Аммо улар чемпионликни бирга Жейми Вардининг уйида нишонлашди, айримлари ёнма-ён бўлиш учун меҳмонхонага жойлашишди.\n– Ўша бир умр хотирада сақланувчи оқшом ҳақида сўзлаб берсангиз.\n– “Челси” – “Тоттенхэм” матчи бошланганида рафиқамга “Барчаси бугун амалга ошмаса керак”, дедим. Ўша бурчак тўпи тепилишидан олдин хаёлимдан “Челси” гол уради-ёв”, деган фикр ўтди. Якунда дарвоза ишғол этилди. Аёлим савол бериб қолди: “Нега Эден Азар ҳимояланмаяпти?”. Мен шундай жавоб қайтардим: “Бу бельгиялик футболчига ҳужумга кўпроқ ҳисса қўшиш имкониятини тақдим этади”. Амалда шундай ҳам бўлди.\n– Ҳамкасбингиз Гус Хиддинкка раҳмат айтдингиз. Бироқ “Тулкилар”га мухлислик қилган Роман Абрамович ҳам ташаккур айтишга арзийди.\n– У билан ажойиб муносабатдамиз. “Челси” мухлислари ҳам клубнинг келажакдаги муваффақиятига ҳисса қўшганимдан ҳанузгача миннатдор. Ягона афсусланадиганим – Абрамович жамоага келганида “трансфер ойнаси”дан унумли фойдаланишга вақт етмаганлиги.\n– Эндиликда, Чемпионлар Лигаси “эшик қоқиб турганида” трансферлар бўйича қарорни Вишай Шривадданапрабха билан қабул қиласиз.\n– Мавсум аввалида у менга “Мақсад Премьер-Лигага мустаҳкам ўрнашиш зарурлиги, шундан сўнггина пул сарфлаши мумкинлигини” айтди. Энди мен унга “жорий мавсум ҳақида унутишни, чунки буни такрорлаш амри маҳол эканлигини” тушунтирдим. Менга жамоани иккига бўлиб қўядиган “юлдузлар” керак эмас. Мен бизнинг руҳиятимизга мос футболчилар билан шартнома имзоласам дейман.\n– Миш-мишларга қараганда, “Пескара” ҳужумчиси Жанлуки Лападула билан қизиқаётган экансиз…\n– Биз Италиядан ўйинчи қидиряпмиз. Лападула – яхши футболчи. Айтишим мумкинки, уни диққат билан кузатяпмиз.\n– Чемпион “Лестер”нинг тактикаси қандай туғилди? Бу қизиқ.\n– Ўтган мавсумда “Лестер” уч ҳимоячи билан ўйнаган, мен эса тўрт ҳимоячидан фойдаланишга қарор қилдим. Лекин мавсумга тайёргарлик жараёнида ҳеч нарса ўхшамади. Шунда дарҳол барчасини ўзгартирдим. Леонардо Ульоа асосий ҳужумчига айланиши керак эди. Афсуски, у “форма”га кириб олиши вақт талаб қиларди. Шу сабабли Синдзи Оказаки ва Жейми Варди вариантини синаб кўрдим. Майдон марказида Канте борлигини ҳам унутиб бўлмайди. Мен ҳали майдон бўйлаб бундай югурган футболчини кўрмаганман.\n– “Лестер” эртаги ҳақиқатга айланишини, жамоа чемпионликни нишонлашини қачон ҳис қилдингиз?\n– “Манчестер Сити”га қарши сафар учрашувидан кейин бу ҳақда ўйлай бошладим. “Арсенал”га қарши ўйин якунлангач эса амин бўлдим. Тўғри, шу куни сўнгги дақиқаларда ўтказган гол туфайли мағлубиятга учрадик. Ёдимда, ўшанда ёрдамчимга “Биз бундай характер билан чемпионликка эришишимиз мумкинлигини” айтгандим.\n– Италия чемпионатида “Лестер”нинг муваффақиятини такрорлашнинг имконияти қай даражада, нима деб ўйлайсиз?\n– Фақатгина грандлар мавсум давомида ўз ўйинини йўқотиб қўйганида – мумкин. Биз шунинг эвазига чемпионликни қўлга киритдик.\n– Сиз бошқараётган клубнинг муваффақияти футбол тарихида “энг кутилмаган натижа”, деб ҳисоблайсизми?\n– Йўқ. “Ноттингем Форест” чемпионликдан сўнг Чемпионлар Кубогида зафар қучган. Умид қиламанки, яқин йилларда менга ҳам ушбу натижани такрорлаш имкони туғилади.\n– Италияга қайтиш ҳақида ўйлаяпсизми? Италия футбол федерацияси раҳбари бошчилигингиздаги “Скуадра Адзурра”нинг Жаҳон Чемпионати Кубогини боши узра кўтараётганини кўриб қувонарди.\n– Ростини айтаман, ўз вақтида терма жамоада ишлаш қизиқарли кўринган. Лекин Греция тажрибаси менга етади. Италия билан умуман бошқача вазият юз берган тақдирда ҳам. Балки ажойиб кунларнинг бирида бу ҳам амалга ошар.\nУлуғбек РАҲМОНҚУЛОВ таржимаси.\n1 Фикр "Клаудио РАНЬЕРИ: «ЖАМОАНИ ИККИГА БЎЛАДИГАН «ЮЛДУЗ» КЕРАК ЭМАС!»"\nABDURASHID A A | 21.05.2016 в 15:53 |\nSHU MAQOLA YOQDI


“Сергели кичик саноат зонаси” ҳудудида объектларда кучли ёнғин содир бўлди - Darakchi\nЖАМИЯТ 11.11.2019, 10:26\nТеглар: Ёнғин, Сергели\nТошкент шаҳар Сергели тумани 2-даҳасида жойлашган “Сергели кичик саноат зонаси” ҳудудида ёнғин содир бўлган.\n2019 йилнинг 8 ноябрь куни соат 17:52да келиб тушган хабар асосида воқеа жойига дастлаб автоматик равишда 4 та ёнғин ўчириш бўлинмалари юборилган. Биринчи бўлинмалар чақирилган манзилга соат 17:57 да етиб борган вақтда ишлаб чиқариш цехлари жойлашган бинонинг иккинчи қавати очиқ аланга билан ёнаётганлиги маълум бўлган. Тошкент шаҳридаги юқори қаватли биноларга ўрнатилган видеокузатув мосламалари орқали воқеа жойи кузатилиши ҳамда воқеа жойидаги ёнғин ўчириш раҳбари томонидан тасдиқланган II юқори чақириқ бўйича қўшимча равишда 6 та асосий ёнғин ўчириш техникалари жалб этилган.\nКўрилган тезкор ҳаракатлар натижасида ёнғин соат 19:46 да қуршаб олиниб, соат 20:20 да тўлиқ бартараф этилган. Ёнғин оқибатида “Сергели кичик саноат зонаси” ҳудудидаги “Магна-мебел” МЧЖга қарашли мебель ишлаб чиқариш цехи ва “Усефул-бизнес-груп” синтефон ишлаб чиқариш цехининг 1500 кв.метр майдонда томи ва ички қисмилари ёниб зарарланган. Ёнғиндан объектнинг 15500 кв.метр майдони сақлаб қолинган ҳамда аланга ҳудуддаги қўшни тадбиркорлик объектларига ўтиб кетиши олди олинган.\nТан жароҳати олганлар ва ҳалок бўлганлар қайд этилмаган. Ёнғин сабаби ва моддий зарар миқдори аниқланмоқда, дея хабар беради Ўзбекистон Республикаси ФВВ ЁХББ ОАВ билан ҳамкорлик қилиш бўлинмаси.\nСергелида янги йўл қурилиши кутилмоқда\nМутахассислар Сергели йўлларидаги тирбандликни бартараф этиш учун янги йўл қуришни таклиф қилишди.Бу ҳақда Подробно.уз. хабар берди. Тошкент метропроектлари лойиҳалаш институти Сергели минтақасида транспорт инфратузилмасини енгиллаштиришнинг...\nТошкент метрополитени Сергели йўналишининг қуриш ишлари якунланмоқда\nУмумий қиймати 82,66 миллион АҚШ доллари бўлган ушбу мега лойиҳада дастлабки қурилиш ишлари 2017 йил бошида бошланган бўлиб, ҳозирда ўз ниҳоясига етиш арафасида турибти.“Ўзбекистон темир...


12:34 / 22.11.2016 8145\nМадриднинг «Атлетико» жамоаси ярим ҳимоячиси Коке ўз жамоадошларини «Реал»га қарши кечган ўйиндаги мағлубиятни имкон қадар тезроқ унутишга чақирди.\nДиего Симеоне шогирдлари Испания чемпионатининг 12-тури доирасида «қаймоқранглилар»га қарши майдонга тушган ва 0:3 ҳисобида мағлубиятга учраганди.\n«Биз ортга эмас, олдинга қараб интилишимиз лозим. Албатта бу мағлубият оғир бўлди, бироқ яна муваффақият қозонамиз, чунки бизда жуда кучли футболчилар тўпланган», — дея Кокенинг сўзларини келтирган Football Espana.\nБундан ташқари, футболчи Роналду билан мунозараси ҳақида ҳам гапириб ўтган. У бу тортишувга жиддий эътибор бермасликни сўраган.\n«Криштиану Роналду билан гап талашганимми? Бу футбол, спортда бундай ҳодисалар бўлиб туриши табиий ҳол. Ҳаммаси жойида», — деган Коке.\n21 ноябрь куни Испаниядаги Cope радиоси дерби вақтида Коке ва Роналду ўртасидаги жанжалга эътибор қаратди. Унга кўра, Коке португалиялик футболчини ҳезалак дея ҳақоратлаган, ва шундай жавоб олган: «Агар Мадридда учрашиб қолсак, сени нима қилишимни кўрасан. Балки мен ҳезалакдирман, аммо банкдаги ҳисобим ҳақида сен фақат орзу қилишинг мумкин, эшак».\n«Атлетико» айни вақтда 21 очко билан турнир жадвалининг 6-ўрнида қолмоқда.\n«Реал» Конте билан музокара бошлади\nРамос дунё рекордига яқинлашиб қолди\nБэйл «Реал»да қолади


Ўзбекистон, 01 июл 2013\nЖазирама ёз кунларида ўзбекистонликлар қандай дам олмоқда? Чорвоқда дам олаётганлар кимлару, Туркияга учаётганлар кимлар? Умуман олганда, ҳар ёз дам олиш саёҳатига бориш ўзбекларга ҳам одатми ёки энди-энди одат бўлаяптими? OzodlikOnline жонли мулоқотининг навбатдаги сонида шу мавзуда суҳбатлашдик.\nОзодлик дастуридан жой олиб келаётган муҳожирлар саргузаштларини тинглаган наманганлик Темурбек “Эркин микрофон” билан боғланиб, ўз бошидан кечирганларини айтиб бермоқчи бўлди.\nИкки киши ўлимига сабаб бўлган "Каптива"ни генералнинг ўғли бошқарган\nГулистонда икки одам ўлимига сабаб бўлган аварияга генералнинг ўғли сабабчи бўлгани гумон қилинмоқда. Маълум бўлишича, Александр Қосимов воқеа жойидан қочиб кетган, лекин кейинчалик айбига иқрор бўлиб, терговчиларга таслим бўлган.\nЎзбекистонда 1 июлдан автобус ҳайдовчилари кабинасидаги магнитафонлар олиб ташланади. Жамоат транспортида хизмат кўрсатиш сифатини ошириш тадбири доирасида йўловчиларни ҳам маданиятга ўргатиш чоралари кўрилиши айтилмоқда.Ўзбекистонда 1 июлдан автобус ҳайдовчилари кабинасидаги магнитафонлар олиб ташланади.\nНаманган шаҳридаги икки қаватли “Ўзбегим” кафесига 29 июнга ўтар кечаси ўт тушди. Кафе ва унинг ичидаги дўкон икки соат ичида ёниб кул бўлди. Ёнғин сабаблари ўрганилмоқда.\nҚозоғистонда ўзбекистонлик учувчи ҳалок бўлди\n28 июн оқшомида Қозоғистоннинг Қизилўрда вилояти Сирдарё туманида жойлашган Теренозек қишлоғи яқинида АН-2 самолёти ҳалокатга учради. Маълумотларга кўра, ўзбекистонлик учувчи Сергей Капилаж воқеа жойида жон таслим қилган.


Рустам Мўминов 5,5 йилга қамалди\nСурхондарё вилоятидаги Жарқўрғон шаҳри жиноят ишлари суди ўтган йили Россиядан Ўзбекистонга ноқонуний депортация қилинган Рустам Мўминовни 5,5 йилга озодликдан маҳрум этди.\nСуд 42 ёшли Р.Мўминовни “Ҳизб ут-таҳрир” диний-сиёсий оқимига алоқадор, деб топган.\nРоссиядаги “Фуқаровий кўмак” ташкилоти вакиласи Елена Рябининанинг айтишича, Р.Мўминов устидан суд ҳукми бундан икки ой аввал, 15 январь куни эълон қилинган. Аммо суднинг бу қарори шу кеча-кундузда маълум бўлган. Бу ҳақда ҳатто Р.Мўминовнинг яқинлари ҳам шу пайтгача билмаган.\nЎзбекистон фуқароси Р.Мўминов ўтган йил октябрь ойида “Фуқаровий кўмак”нинг Москвадаги идорасида ҳибсга олинган эди. Ўшанда Россия расмийлари унинг Ўзбекистон ҳукумати томонидан бир қанча жиноятларни содир этишда айбланиб қидирилаётгани ҳақидаги сўрови асосида ушланганини билдирганди.\n“Интерфакс” ахборот агентлиги Ўзбекистондаги манбага таяниб ҳолда Р.Мўминовга қўйилган барча айблов суд жараёнида исботини топганини маълум қилди.\nАммо Р.Мўминовни ҳимоя қилиб келган “Фуқаровий кўмак” ташкилоти вакиласи Елена Рябинина унга қўйилган айбловлар асоссиз эканини таъкидлади.\n“У ўзи иқрор бўлмаган жиноятда айбланди. У аввалдан “Ҳизб ут-таҳрир” ташкилоти аъзоси бўлмаганини айтиб келган. Биз ҳам унинг бу ташкилотга аъзолиги борасида шубҳадамиз”, - деди Елена Рябинина.\nМосква суди Р.Мўминовни Россия ҳудудида яшаш тартибини бузганликда айбдор топган, бироқ Страсбургдаги Европа инсон ҳуқуқлари суди уни Ўзбекистонга депортация қилишни тўхтатиб туришга қарор қилган эди. Аммо халқаро ташкилотларнинг бундай чақириқларига қарамай, Р.Мўминов мажбуран Ўзбекистонга бериб юборилганди.\nМосквада яшаётган ҳуқуқ ҳимоячиси Баҳром Ҳамроевнинг билдиришича, Андижон воқеаларидан кейин Россиядан Ўзбекистонга ноқонуний тарзда қирққа яқин ўзбек фуқароси мажбуран депортация қилинган ва уларнинг тақдири номаълум бўлиб қолмоқда.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Тақинчоққа қараб, феълингизни айтамиз!\t12:28, 22 сентябрь 2016\tТАБИИЙ ТОШЛАР\nБЕЗАК ИПЛАРИ ИШЛАТИЛГАН БЎЛСА...\nБраслет, зирак ёки бўйинга тақиладиган тақинчоқларнинг бисер мунчоқлари, турли безак иплардан ишланганлари жуда кўп. Бу турдаги тақинчоқ ихлосмандлари атрофларида қулайлик бўлишини исташади. Ўзларини ортиқча уринтиришни ёқтиришмайди. Сезги қобилиятлари кучли. Бировга билдирмасалар-да, хафа бўлишлари осон.\nУшбу турдаги тақинчоқлар бугун урфда. Агар сиз ҳам металлдан ишланган браслет ёки зиракларни танласангиз, демак ўзингизни қандайдир ҳимоясиздек сезасиз. Режангиз аниқ, аммо уни амалга оширишга нуқул иккиланасиз. Дадил бўлинг! Ўз фикрингизни шакллантиринг.\nАгар бу турдаги тақинчоқни ўзини кўз-кўз қилишни ёқтирадиган хонимлар танлайди десангиз, адашасиз. Катта тошли узун ёки браслетлар ўзига ишонган ва бошқаларнинг фикрига қулоқ тутмайдиган аёллар танлови.\nОдатда бундай тақинчоқлар нафис ва бежирим ишлангани, қолаверса, оддийлиги билан ажралиб туради. Классик услубидаги зирак, узук ёки браслет соҳиби дид билан кийинади, ҳаётда оддийликни ёқтиради. Бундай аёлнинг эгнидаги бежирим кўйлак, аслида, жуда қиммат туриши мумкин, аммо у буни энг яқин дугонаси ҳам билмаслиги мумкин.\nУзук кўзига қўниб турган капалак, браслет ипига қадалган ёмғир томчиси каби усуллар тақинчоққа ноодатий кўриниш беради. Бундай тақинчоқларни эса бошқалардан ажралиб туришни истайдиган қиз-аёллар танлашади. Шунингдек, ноодатий танлов кўпинча кийиниш услубини тополмаётган хонимларда қам учраб туради.


Нима учун Миср янги пойтахт қурмоқда? | Azon.uz - Ахборот-таҳлилий портал\nНима учун Миср янги пойтахт қурмоқда?\n6312 16:20 06.07.2021\nКўп миллиард долларлик ушбу лойиҳадан ким кўпроқ фойда кўради?\nМисрда, Қоҳирадан 45 километр шарқда, Сингапур ҳудудига тенг бўлган чўл зонасида улкан «Янги маъмурий пойтахт» барпо этилмоқда. Агар сиз Қоҳира бўйлаб айлансангиз, Миср ҳукумати ушбу миллиардлик лойиҳани долзарб эҳтиёжни қондириш учун ўз зиммасига олди деб ўйлашингиз мумкин.\nДарҳақиқат, ҳозирги пойтахт амалда кўнгилдагидек фаолият кўрсатмаяпти. Қоҳирадаги марказий Таҳрир майдонини ўраб турган вазирликлар ва элчихоналар тиқилиб қолган. Ушбу бинолар ва уларнинг аҳолиси хавфсизлигини таъминлаш учун кўплаб кўчалар ёпиқ бўлганлиги сабабли, баъзан шаҳарда юришнинг иложи йўқ. Бундан ташқари, 2050 йилга келиб пойтахтнинг 22 миллионлик аҳолиси икки баравар кўпайиши кутилмоқда.\nШунинг учун, қурилиши тугагандан сўнг элчихоналар, ҳукумат идоралари, парламент, 30 та вазирлик, спиралли президент мажмуаси ва 6,5 миллионга яқин одам жойлашиши кутилаётган янги маъмурий пойтахт заруратлигига ишониш қийин эмас. У ерга Қоҳирадан нафақат маъмурий биноларни кўчирилади, балки жуда кўп аҳоли учун уйлар ҳам қурилади. Бундан ташқари, ҳукумат янги пойтахтда ободонлаштириш ишлари учун ҳар бир фуқарога 15 квадрат метр ер ажратишга ваъда берган. Янги пойтахт марказий "яшил дарё"га эга бўлади, бу Нью-Йорк шаҳрининг марказий боғидан икки баравар каттароқ очиқ сув ва дарахтлар комбинацияси бўлади. Шундай қилиб, лойиҳа, шунингдек, атроф-муҳит ифлосланишига қарши кураш ва Мисрни "яшил"роқ қилишга уриниш сифатида кўрсатилмоқда.\nБироқ, агар сиз чуқурроқ назар ташласангиз ва энг муҳими, молиявий жиҳатларини текширсангиз, бу лойиҳа ҳукуматнинг Қоҳирани кенгайтириш ва шаҳар аҳолисининг турмуш шароитларини яхшилашга қаратилган ҳаракатларидан кўра бошқачароқ эканлигини кўрасиз.\nЯнги пойтахт қурилишидаги ҳарбийлар\nЯнги маъмурий капитал тахминан 40 миллиард долларга тушиши кутилмоқда. Лойиҳани назорат қилувчи шаҳарсозлик учун маъмурий капиталнинг эллик бир фоизи Миср ҳарбийларига, қолган 49 фоизи Уй-жой вазирлигига тегишли. Лойиҳани молиялаштиришда ҳарбийларнинг улкан роли - Мисрда демократик йўл билан сайланган биринчи президент Муҳаммад Мурсий ҳокимиятдан ағдарилганидан сўнг амалга оширилган "тўнтариш"дан кейин ҳокимият тепасига келган собиқ армия генерали - амалдаги президент Абдулфаттоҳ Сисий томонидан фуқаролик ва ҳарбийларнинг бирлаштирилишининг яна бир далилидир.\nҲарбийлар нафақат лойиҳа учун пул сарфлайди, балки улкан молиявий фойда ҳам олинади. Ҳарбийлар назорат пакети улушига эга бўлган ACUD компанияси янги пойтахтдаги уй-жойларни сотишни ўз зиммасига олган. Бундан ташқари, компания Қоҳирадаги агентликлар, вазирликлар ва элчихоналар янги жойларига кўчиб ўтгандан кейин бўшатиладиган биноларни сотиш ёки улардан фойдаланиш учун ҳам жавобгардир. Ушбу биноларнинг баъзилари Қоҳиранинг маркази – жуда муҳим аҳамиятга эга Таҳрир майдони яқинида жойлашган.\nБу шуни англатадики, янги пойтахт қуриб бўлингандан сўнг ҳарбийлар катта молиявий даромадларга эга бўлади. Бундан ташқари, ушбу маблағлар фуқаролик органлари томонидан текширилмайди, чунки ҳукумат ҳарбийлар молиясини кам назорат қилади.\nҚурилишнинг ўзи жуда катта иқтисодий имкониятдир. Янги шаҳарни қуриш учун нафақат маблағ, балки цемент, ғишт, электр жиҳозлари, дурадгорлик, хавфсизлик ускуналари ва энг муҳими, меҳнат талаб этилади. Шундай қилиб, ушбу лойиҳа жуда зарур иш ўринларини яратиш ва Мисрнинг қурилиш каби асосий саноат тармоқларини ривожлантириш имкониятини беради.\nАммо бу лойиҳа мамлакатнинг асосий тармоқлари ва қийин аҳволда бўлган ишбилармонларнинг оёққа туришига ёрдам бермасдан, балки ҳарбийларга ўзларининг қўлларини бутун Миср иқтисодиёти бўйлаб ёйишларига сабаб бўлади, деган хавотирлар ҳам мавжуд. Масалан, ҳарбийлар янги шаҳарни қуриш учун зарур бўлган пўлат ва цементнинг катта қисмини таъминлашга қодир. Бундан ташқари, у кам маошли ҳарбий хизматга чақирилганларни арзон иш кучи сифатида фойдаланиши мумкин. Шундай қилиб, ҳарбийлар ушбу мисли кўрилмаган қурилишдан янада кўпроқ фойда кўриши мумкин.\nЭлита учун янги шаҳар\nЯнги пойтахт қуриб битказилгандан кейин у ерда ким яшаши мумкинлиги ҳам ноаниқ. Турар жой жуда юқори нархларда баҳоланган. Янги пойтахтдаги икки хонали квартира тахминан 50 минг долларни ташкил этади - бу жон бошига ялпи ички маҳсулот (ЯИМ) қарийб 3000 АҚШ долларини ташкил этадиган мамлакатда жуда кўп маблағ ҳисобланади.\nШундай қилиб, янги маъмурий пойтахт бойларнинг яна бир хос шаҳри бўлиб, Қоҳиранинг камбағал ва кам таъминланганларининг уй-жой эҳтиёжларини қондиришга ҳисса қўша олмайди.\nАгар ҳукумат ушбу янги шаҳарнинг дарвозаларини камбағал фуқаролар учун ҳам очиш учун шошилинч чоралар кўрмаса, ушбу янги лойиҳа қашшоқ мисрликларга ҳеч қандай ёрдам бермайди. Шунинг учун янги маъмурий пойтахт кўпчилик томонидан аллақачон ресурсларнинг улкан фойдаланувчиси сифатида қабул қилинган. Танқидчиларнинг айтишича, янги пойтахтга сарфланган маблағ "Эски Қоҳира"даги камбағалларнинг яшаш шароитларини яхшилашга сарфланиши керак эди. Ушбу танқидларга жавобан ҳукумат охир-оқибат янги шаҳарда арзон ижтимоий уйлар ҳам бўлади, деб айтди, аммо ушбу иншоотлар қачон қурилиши ва муҳтожларга тақдим этилиши ҳақида ҳеч қандай маълумот бермаган.\nБуларнинг барчаси Ҳусни Муборак режими ва унинг қулашини эсга солади. Муборак ҳукмронлигининг сўнгги ўн йиллигида бой капиталистик молиялаштиришлар кучайиб борди ва бу иқтисодиётнинг ўсишига ёрдам берди, шу билан бирга жамиятнинг камбағал қатламлари учун бу ўсишнинг фойдасини бўлмаган эди. 2011 йил январидаги Муборак режимини ағдариб ташлаган намойишларнинг энг ёрқин шиорларидан бири "ижтимоий адолат" эди. Мамлакатдаги бой одамларни янада бойитишга, ҳарбий кучларни кучайтиришга ва ресурсларнинг нотўғри тақсимотига ҳисса қўшаётган ушбу лойиҳа билан Сисий Муборакнинг қулашига олиб келган хатоларни такрорламоқда.\nБироқ ушбу лойиҳа одамларга ёрдам бермаса ва ҳукуматни қўллаб-қувватлашни кучайтирмаса, унда нега Сисий бу қадар катта ҳаракатларни амалга оширмоқда?\nБарқарорлик, қонунийлик ва мерос\nМисрнинг янги маъмурий пойтахти оддий мисрликларга унчалик ёрдам бермаслиги мумкин, аммо бу президент Сисийга баъзи муҳим имтиёзларни беради.\nБиринчидан, ушбу янги лойиҳа Мисрнинг нуфузли тадбиркорларини Сисий томонига жалб қилишга ёрдам беради. Муборак даврида хусусий сектор Мисрда сезиларли иқтисодий ва сиёсий таъсирга эга эди. Аммо Сисий ҳокимият тепасига келганидан сўнг, у асосан ҳарбийлар соясида қолиб кетди.\nМиср каби неолиберал иқтисодиётларда авторитар ҳукуматлар барқарорликни сақлаш учун хусусий секторнинг қўллаб-қувватлашига муҳтож. Сисий улкан қурилишлар, масалан, янги пойтахт қуриш - бу бизнесни эгаллашнинг энг яхши усули эканлигини билади.\nЯнги маъмурий пойтахт қурилишидан ҳарбийлар кўпроқ фойда кўриши мумкин бўлса-да, лойиҳа шу қадар катта ва фойдали бўлиб, хусусий сектор учун ҳам имконият яратади.\nМасалан, Мисрнинг энг йирик қурилиш компанияларидан бири Talaat Mustafa Group Янги маъмурий шаҳарда "ақлли шаҳар лойиҳаси" бўлган «Нур Сити» учун пойдевор қўйди. Бундай лойиҳалар хусусий секторга ҳукуматни қўллаб-қувватлаш учун рағбат беради ва шунингдек бюджетга катта миқдордаги солиқ тушумларини олиб келади. Масалан, «Нур Сити»дан тахминан 7 миллиард долларлик солиқ тушуми кутилмоқда. Янги пойтахт Сисийга жуда зарур бўлган қонунийликни ҳам беради.\nШахсга сиғиниш азалдан Миср сиёсатининг муҳим йўналиши бўлиб келган. Кўп йиллар давомида Миср ҳукмдорлари бир неча бор шаҳарлар, бинолар, йўллар ва кўприкларни ўз номлари билан номлаш орқали ўз кучларининг қонунийлигини намойиш этишга ҳаракат қилишган. Мисрнинг собиқ раҳбари Анвар Садат номидаги шаҳар ва собиқ президент Ҳусни Муборак номидаги ўнлаб кўприклар ва йўллар мавжуд.\nГарчи янги маъмурий пойтахт Сисий номи билан аталмаган бўлса-да, бу унинг асосий лойиҳаси ва қолдирадиган меросидир. Унинг шаҳарга мунтазам ташрифлари давлат томонидан назорат қилинадиган оммавий ахборот воситалари томонидан мунтазам равишда ёритиб борилади. Янги маъмурий пойтахтдаги асосий масжид "Ал-Фатҳ ал-Алим" – Аллоҳнинг икки исми деб номланган дейилса-да, аммо баъзилар уни Абдулфаттоҳ исмига бўлган ишора сифатида қабул қилишади.\nВа ниҳоят, эҳтимол, энг муҳими, янги лойиҳа Сисийга келгусида унинг режимига қарши қўзғолонни назорат қилиш ва ўз ҳокимиятини мустаҳкамлашга ёрдам беради.\nҲаммага маълумки, 2011 йилда, Мисрда Муборак стратегик аҳамиятга эга Таҳрир майдонининг назоратини қўлдан чиқарганида ҳокимиятни йўқотиб қўйгани аниқ бўлган эди.\nНамойишчилар 2011 йил 28 январда майдонни эгаллаб олишди ва улар "Таҳрир республикаси" деб номлашди. Улар ўшанда ўзларининг рамзий маҳкамасига вазирларни тайинлашган, ўзларининг хавфсизлик аппаратларини яратган ва майдонга қараган ҳукмрон Миллий Демократик партиянинг штаб-квартирасига ўт қўйишган эди. Ўшанда Муборак режими қулаган эди.\n2012 йил июн ойида, янги сайланган Мурсий Таҳрир майдонига чиққан, халқ билан саломлашган ва ўқ ўтказмайдиган жилет киймаганини кўрсатиш учун тугмаларини ечган эди. У Таҳрир ҳудудини, шу билан бирга Мисрни қўлга олган эди.\nБир неча ой ўтгач, Мурсийнинг мухолифлари худди ўша майдонни тўлдириб, унинг ҳокимиятдан четлатилишини нишонлашди.\nБуларнинг барчасини назарда тутган Сисий, Таҳрир майдонини Мисрда ҳокимиятни забт этиш ва сақлаб қолиш учун калит эканлигини англади. Шу сабабли, ҳокимиятга келгач, у дарҳол Таҳрирни Миср режимларининг қонунийлиги масаласи ҳал қилинадиган майдон мақомидан маҳрум қилиш учун иш бошлади. Энди халқ Таҳрир майдонини эгаллаб, Сисий режимининг қонунийлигига қарши чиқа олмайди. Ҳукумат ҳудудни ҳукуматга қарши намойишчилар билан тўлмаслиги учун фиръавнларга қўйилган ҳайкаллар ва шахсий қўриқчилар билан тўлдирган. Энди бу ҳудуднинг аҳамиятини янада камайтириш учун у мамлакатнинг оғирлик марказини, унинг етакчи муассасалари ва ҳукумат идораларини тахминан 45 км узоқликда жойлашган мустаҳкам сунъий чўл воҳасига кўчирмоқда.\n2011 йил 11 февралда Миср халқи уни истеъфога чиқишга мажбур қилиш учун Таҳрир майдонидан Муборакнинг президент саройига қараб юрди. Бироқ, Президент янги маъмурий пойтахтга кўчиб ўтгач, жамоатчиликнинг бундай намойиши энди имконсиз бўлади.\nХулоса қилиб айтганда, янги маъмурий пойтахт ҳарбийлар ва ҳукуматга ўз кучларини мустаҳкамлашда ёрдам беради. Бу хусусий секторга пул ишлашга ёрдам берибгина қолмай, уларнинг ҳукумат билан муносабатларини мустаҳкамлайди.\nМиср Қоҳира пойтахт таҳлил\n«Тўрт соат самолёт ичида қолиб кетдик» – Қолдирилган рейс йўловчилари нимадан норози?\n2045 19:04 12.01.2022\nМисрлик кўзи ожиз қиз 18 ойда Қуръонни ёд олди\n650 14:50 30.12.2021\nМисрдаги ватандошларимиз аҳволи ҳақида Ўзбекистон элчихонаси хабар берди\n1654 10:10 30.12.2021\n7181 12:44 29.12.2021\nХушхабар: шайх Муҳйиддин Мансур Ўзбекистонга қайтди\n5891 08:35 29.12.2021


Катта Фарғона магистрал канали номи «Усмон Юсупов номли Катта Фарғона канали»га ўзгартирилади - IARC UZ\nКатта Фарғона магистрал канали номи «Усмон Юсупов номли Катта Фарғона канали»га ўзгартирилади\n11 авг 2019 22:45 243\nНорматив-ҳуқуқий ҳужжатлар лойиҳалари муҳокамаси порталида “Катта Фарғона каналининг “80 йиллиги” байрам тадбирини кўтаринки руҳда ўтказиш ҳақида”ги ҳужжат лойиҳаси эълон қилинди.\nҚайд этилишича, Фарғона водийсининг ижтимоий-иқтисодий ҳаётида муҳим аҳамиятга эга, қишлоқ хўжалиги экин майдонларини суғоришда асосий ўрин тутувчи Катта Фарғона каналининг қурилганлигига бу йил 80 йил тўлмоқда.\nCобиқ Ўзбекистон ССР Коммунистик партияси Марказий кенгаши котиби Усмон Юсуповнинг 1939 йил 3 июндаги 896-сонли қарори Катта Фарғона каналининг қурилишига асос бўлган.\nКатта Фарғона канали қурилиши 1939 йилнинг августь ойида бошланиб, халқ ҳашар йўли билан 45 кунда 270 километр узунликда бунёд этилган.\nЎзбек халқининг матонати билан қисқа муддатда 18 миллион кубометр ҳажмда тупроқ қазиш ишлари бажарилиб, 450 донадан ортиқ сув иншоотлари ва 38 дона кўприклар қуриб битказилган.\nУмумхалқ ҳашарида Ўзбекистоннинг 200 минг нафардан зиёд аҳолиси билан бирга қўшни Қирғизистон ва Тожикистон Республикаларининг ҳам кўплаб аҳолиси камарбаста бўлган.\nҲужжат билан Ўзбекистон Республикаси Сув хўжалиги вазирлиги, Фарғона вилояти ҳокимлигининг Катта Фарғона каналининг “80 йиллиги” байрам тадбирини кўтаринки руҳда ўтказиш бўйича билдирган таклифлари маъқулланиши мумкин.\nЎзбекистон Республикаси сув хўжалиги соҳасида хизмат кўрсатган ирригаторларнинг Катта Фарғона магистрал канали номини “Усмон Юсупов номли Катта Фарғона канали”га ўзгартириш бўйича билдирган таклифига розилик берилади.\nФарғона вилояти ҳокимлиги билан биргаликда Катта Фарғона каналининг тўртинчи бўлими Риштон тумани ҳудудида Усмон Юсупов бюстини ўрнатиш;\nИчки ишлар вазирлиги билан биргаликда байрамда иштирок этадиган қўшни республика вакилларини кутиб олиш, уларни ҳаракат хавфсизлигини таъминлаш чораларини кўради.\nЎзбекистон Республикаси Ташқи ишлар вазирлиги Сув хўжалиги вазирлиги билан биргаликда Катта Фарғона каналининг “80 йиллиги” байрам тадбирида қўшни Қирғизистон ва Тожикистон Республикалари вакиллари иштирокини таъминлайдилар.\nЎзбекистон Республикаси Маданият вазирлиги Катта Фарғона каналининг “80 йиллиги” байрам тадбирида республиканинг таниқли санъаткорлари, сўз усталари иштирок этишини таъминлайди.\nБелгиланишича, байрам тадбирини ўтказиш харажатлари Фарғона вилояти маҳаллий бюджетининг қўшимча манбалари ҳисобидан тенг улушларда амалга оширилади.\nМазкур ҳужжат бажарилишини назорат қилиш Ўзбекистон Республикаси бош вазирининг Аграр ва озиқ-овқат соҳаларини ривожлантириш масалалари бўйича маслаҳатчиси А.Ваҳобов зиммасига юклатилади.


Яҳова Шоҳидларининг жамоатлари қандай ташкил этилган? | Кўпчиликни қизиқтирадиган саволлар\nТИЛИДА ЎҚИШ адангме албан амхар антанкарана арабча арман арман (ғарбий) африкаанс баск басса (Камерун) батак (тоба) бенгала бикол бислама болгар босния бошқирд булу валенсий валлий везу венгер венда вьетнам га галисий ган грек гренланд грузин гуарани дат деху дигор зулу иврит игбо илоки инглиз индонез исланд исоко испан итальян итсекири ишан йоруба кабил кабре каннада каонде карен (сго) карифуна каталан квангали кечуа (Аякучо) кечуа (Боливия) кечуа (Куско) кикамба киконго кикуйю килуба кимбунду киньяруанда кирунди киси кисонге конго конкани (лотин ёзувида) корейс коса креол (Гаити) креол (Маврикий) крио куаньяма курд курмонжи (Кавказ) курд курмонжи (кирилл ёзувида) кхмер ламба ламбья латиш лингала литва лувале луо майя македон малагаси малайя малаялам мальта мам мамбуе-лунгу мапуче маратҳ масатек (Уаутла) менде михе монгол море мьянма науатль (Герреро) науатль (Хуастека) науатль (шимолий Пуэбла) науйтль (марказий) нгангуела ндебеле ндебеле (Зимбабве) ндонга немис неосоломоник непал нзема ниас нидерланд норвег ньянжа озарбайжон озарбайжон (кирилл ёзувида) оромо осетин отетела пангасинан панжоб папьяменто (Аруба) папьяменто (Кюрасао) поляк португал раротонга румин рус самоа сапотек (истмус) свати себуан сепеди серб серб (лотин ёзувида) сесото (Лесото) сингал словак словен суахили суахили (Конго) судан тагал таити тай тамил тараскан тви телугу тетум (Дили) тив тиграй тлапанек тожик ток-писин тонга тотонак тотор тохолабал тсвана тсонга турк туркман уйғур (кирилл ёзувида) украин умбунду урду урхобо фанти фарер фижи фин форс француз хауса хилигайнон хинди хитой (путунхуа, анъанавий) хитой (путунхуа, соддалаштирилган) хорват цельталь цоцил чех чин (хака) читонга читонга (Малави) чичева чичемба чол чуваш шарқий увеа швед шона эве эдо эстон эфик яван япон ўзбекча қирғиз қозоқ қуйи немис\nЖамоатларингиз қандай ташкил этилган?\nҲар бир жамоатни оқсоқоллар кенгаши бошқаради. Тахминан 20 та жамоат туманни, 10 та туман эса вилоятни ташкил этади. Жамоатларга вақти-вақти билан кўчма нозирлар ташриф буюришади. Улар туман ва вилоят нозирларидир.\nМуқаддас Китобга асосланган йўл-йўриқ ва таълимни Етакчи кенгаш тақдим этади. Бу, анча йилдан бери Яҳовага хизмат қилаётган кишилар бўлиб, улар айни пайтда Яҳова Шоҳидларининг Бруклинда (Нью-Йорк) жойлашган идора марказида хизмат қилишади (Ҳаворийлар 15:23–29; 1 Тимўтийга 3:1–7).\nБиз Муқаддас Китобни ўрганиш ва бир-биримизга далда бериш учун йиғиламиз. Сизни ҳам чин юракдан таклиф қиламиз!\nЯҳованинг Шоҳидлари ташкилотида оқсоқолларга пул тўланадими?\nУ ерда табақаларга ажратиладими? Кимлар муқаддас хизматда иштирок этади?


«Солиқ ва божхона хабарлари» газетасининг 2020 йил 11 август 32-сони - Gazeta.Norma.uz\n«Солиқ ва божхона хабарлари», №32, 2020й. 11 август\nШу йилнинг 27 июль куни Президентимиз раҳбарлигида яширин иқтисодиётни қисқартириш бўйича олиб борилаётган ишлар муҳокамасига бағишланган йиғилишда мамлакат раҳбари ушбу йўналишда етарли даражада ишлар қилинмаётганини танқид қилди.\nКорхона тиббиёт буюмларини ишлаб чиқаради, тушум улуши реализация умумий ҳажмининг 60%ини ташкил этади. У Президентнинг 20.04.2017 йилдаги ПҚ-2911-сон қарори бўйича имтиёзни қўллаш ҳуқуқига эга. Имтиёзни қўллаш бўйича барча шартларга риоя этилган. Бироқ корхонада бошқа даромадлар ҳам мавжуд: хизматлар кўрсатишдан, мол-мулкни ижарага беришдан, АВни реализация қилишдан, кредиторлик қарзини ҳисобдан чиқаришдан даромадлар олинади. Корхона ПҚ-2911-сон қарор бўйича имтиёзларни қўллаш шартларига жавоб берадиган бўлса, имтиёз бошқа даромадларга ҳам қўлланиладими ёки фақат тиббиёт буюмларини реализация қилишдан олинган даромадларга қўлланиладими?\n2020 йилнинг июнь ойида импорт бўйича ускунанинг қисми бепул (беғараз) олинган бўлиб, унинг қиймати фақатгина божхона расмийлаштируви мақсадлари учун кўрсатилган. Импорт шартномасига иловада бир бирликник нархи мавжуд. Фойда солиғи бўйича ҳисоботда ускуна қисмини бепул олишдан кўрилган даромадни қачон акс эттириш лозими?\nЦехда технологик ускуна ўрнатилган. 31.12.2019 йил ҳолатига унинг қолдиқ қиймати 4 млрд сўмни ташкил этади. Мазкур технологик ускуна мол-мулк солиғи солинадиган объект бўлиб ҳисобланадими?\nИшлаб чиқариш корхонаси ҚҚС ва фойда солиғини тўлайди. Импорт хом ашёдан маҳсулот ишлаб чиқаради. СК 248-моддаси 5-қисмига мувофиқ Ўзбекистон Республикаси ҳудудига олиб кирилган (импорт қилинган) товарларни реализация қилиш чоғида ҚҚС бўйича солиқ базаси ушбу товарларни олиб кириш (импорт қилиш) чоғида бюджетга ҳақиқатда тўланган солиқ ҳисоблаб чиқарилган қийматдан паст бўлиши мумкин эмас. СК 248-моддаси 5-қисмидаги норма импорт қилинган хом ашёдан ишлаб чиқарилган тайёр маҳсулотни реализация қилиш чоғида ҚҚС бўйича солиқ базасини аниқлашда қўлланиладими?\n1.\t«NORMA DAVRIY NASHRLARI» МЧЖ, бундан кейин Таҳририят деб юритилади, мазкур таклиф билан Тошкент шаҳри ёки республика минтақаларида жойлашган (истиқомат қиладиган), қуйида таклиф қилинаётган шартларни тўлалигича (ўзи танлаган нашрларни ҳисобга олган ҳолда) ва сўзсиз қабул қилишини билдирадиган шахс (бундан кейин – Обуначи) билан мазкур оммавий оферта шартларига мувофиқ 2021 йилга обуна шартномасини (бундан кейин – Шартнома) тузишга тайёр эканлигини билдиради. Таҳририят ва Обуначи кейинги ўринларда биргаликда Тарафлар деб номланади.\nУмумбелгиланган солиқларни тўловчи корхонада инвентаризация натижалари бўйича тўлиқ амортизацияланган асосий воситанинг камомади аниқланди. 1. Асосий восита камомади қандай бухгалтерия проводкалари билан акс эттирилади? 2. Бу қандай солиқ оқибатларини юзага келтиради?\nБизнинг МЧЖ корхона ҳудудининг ичкарисидаги йўлларга (бинолар орасидаги) асфальт ётқазди. Ушбу харажатлар ободонлаштириш счётига киритилган. Ушбу харажатлар қандай ҳисобга олинади ва қандай солиқ оқибатлари юзага келиши мумкин?\nМамлакатимизда жорий этилган бугунги пандемия шароитида ҳам тадбиркорлик субъектлари барча карантин чораларига қатъий амал қилган ҳолда ўз фаолиятларини тўлиқ ҳажмда ташкил этмоқда.\nТоварларни божхона чегаралари орқали ноқонуний равишда олиб ўтиш мақсадида ҳужжатларни сохталаштиришга бўлган навбатдаги уринишнинг олди олинди.\nБугунги кунда товарларни ноқонуний йўл билан муомалага киритишни қасд қилганлар почта ва курьерлик жўнатмаларидан «самарали» фойдаланмоқда.\nҚулай санитария-эпидемиологик муҳитни таъминлаш мақсадида мамлакатимиз Бош вазири бошчилигида Ўзбекистон Республикасига коронавирус кириб келиши ва тарқалишининг олдини олиш бўйича чора-тадбирлар дастурини тайёрлаш бўйича республика махсус комиссияси ташкил этилган эди (29.01.2020 йилдаги Ф-5537-сон). Комиссия коронавирусни профилактика қилишнинг замонавий ва самарали усулларини ишлаб чиқиш ва жорий этиш, шунингдек профилактик ва эпидемиологияга қарши комплекс чора-тадбирларни амалга ошириш ишларини мувофиқлаштиради.\nКарантин (пандемия) шароитларида айрим турдаги товарларнинг бозор нархлари тушмоқда, айримлариники эса, аксинча, кўтарилмоқда. Ҳозирда қандай баҳолаш усуллари қўлланилмоқда?\nТовар импорти учун контракт тузилган, контракт суммасининг 50 фоизи ҳажмида олдиндан тўлов тўланган, юк олиниб, божхонада расмийлаштирилган. Корхона хорижий ҳамкор билан келишган ҳолда контракт суммасини камайтириши мумкинми? Бу ўринда қандай солиқ ва божхона оқибатлари юзага келади?\nЛомбард умумбелгиланган солиқларни тўлайди. Мижоз қарз суммасини тўламаган тақдирда, шартнома муддати тугагач заргарлик буюмларига бўлган мулкчилик ҳуқуқи ломбардга ўтади. Заргарлик буюмлари аукционда сотилганда ломбард фойда ёки зарар кўради, чунки буюмни сотиш нархи барча харажатларни қопламаслиги мумкин. Ломбард заргарлик буюмларини аукцион орқали сотганда зарар кўрган ҳолларда ҚҚС ва фойда солиғи бўйича қандай солиқ оқибатлари юзага келиши мумкин?\nКомпания ускуна етказиб беришга импорт шартномасини тузди. Етказиб бериш шарти – CIP Тошкент. Инвойсда ташиш ва етказиб беришни суғурталаш алоҳида сатрларда кўрсатилган. Норезидентдан олинадиган даромад солиғи бўйича қандай солиқ оқибатлари юзага келади?\nКорхона томонидан лотерея чипталари ўйналмоқда, ютуққа автомобиль қўйилган. 1. Лотереяда ўйналган автомобилнинг жисмоний шахсга берилиши реализация қилиш бўйича айланма деб эътироф этиладими? 2. Бу қандай бухгалтерия проводкалари билан расмийлаштирилади?\nТашкилот ҳадя шартномасига асосан мактабга компьютерларни ҳадя қилди. Компьютерлар берилиши қандай ҳужжатлар билан расмийлаштирилади?


Туристлар нимадан кўп қўрқишади?\n05.11.2018 10:40 0 1334\nАвиачипталар сотиш билан шуғулланувчи «Aviasales» компанияси ўтказган сўровномада «биринчи рақамли» туристик фобия аниқланди. Унга кўра, саёҳатга чиққан инсонлар энг кўп қўрқадиган нарса бу — ўз боласини йўқотиб қўйиш. Респондентларнинг 29,6 фоизи анкетанинг шу бандини танлашди.\nТуристик фобиялар ичида иккинчи ўринда у ёки бу сабаблар билан ҳеч қаёққа бора олмаслик хавотири (28,6 фоиз) туриши аниқ бўлди. Учинчи ўринда эса... оёқдан айрилиб қолиш — 24,9 фоиз.\nСаёҳатчилар, шунингдек, паспорти ва ўзининг йўқолиб қолишидан ҳам жиддий хавотирланишади. Баъзилар сўровномага ҳазилллашиб шу бандни ҳам қўшиб қўйишди: улар учун энг қўрқинчи нарса бу — ўз самолётига кечикиб, «Duty Free»дан ҳеч нарса олишга улгурмасдан ўтиб кетиш.\nтуризм фобия сўровнома\nЖамият 08/03, 18:06


«Реал» «Байер» ҳимоячиси Венделлга 35 млн евро таклиф қилмоқда » Скачать музыку бесплатно новинки музыки 2016-2017\n«Реал» «Байер» ҳимоячиси Венделлга 35 млн евро таклиф қилмоқда\nКомментариев: 0 Просмотров: 122 Дата: 12-03-2016, 12:54 «Байер» ҳимоячиси Венделл фаолиятини «Реал»да давом эттириши мумкин. Мадридликлар бразилиялик футболчининг трансфери юзасидан «Байер»га мурожаат қилишди.22 ёшли Венделлнинг трансфери «Реал» учун 35 миллион еврога тушади.«Албатта, "Реал"нинг қизиқишидан хурсандман, аммо мен ҳозир "Байер" аъзосиман. Янада яхшироқ ўйнаш учун менда рағбат пайдо бўлди. Умид қиламан, ушбу трансфер ростдан амалга ошади.Ҳар қандай футболчи, миллатидан қатъи назар, "Реал"да ўйнашни орзу қилади. Мадридда ўйнаш учун Испанияга пиёда боришга ҳам тайёрман», — деди Венделлнинг ўзи. - деб хабар бермоқда Stadion.uz нашри.


Ўзбекистон Литвага таклиф билан чиқди - Zamin.uz\n2018-йилнинг 13 декабрь куни Тошкент шаҳрида Ўзбекистон Республикаси ва Литва Республикаси ташқи ишлар вазирликлари делегациялари ўртасида сиёсий маслаҳатлашувларнинг 7-раунди бўлиб ўтди. Бу ҳақда Kun.uz хабар бермоқда.\nЎзбекистон ташқи ишлар вазирининг ўринбосари Дилшод Ахатов ва Литва ташқи ишлар вице-вазири Дариус Скусевичус бошчилигидаги делегациялар икки томонлама муносабатларнинг ҳолати ва истиқболлари, турли кўп томонлама шаклларда, жумладан Ўзбекистон - Европа иттифоқи шаклидаги ҳамкорлик масалаларини муҳокама қилдилар ва долзарб халқаро ва минтақавий мавзулар юзасидан фикр алмашдилар.\nСиёсий, савдо-иқтисодий, инвестицион, маданий-гуманитар, туризм ва бошқа соҳаларда Ўзбекистон - Литва мулоқотини янада ривожлантиришнинг устувор йўналишлари кўриб чиқилди.\nТомонларни қизиқтирган барча соҳаларда узоқ муддатли ва ўзаро манфаатли асосда алоқаларни ўрнатишдан манфаатдорлик тасдиқланди.\nУчрашувда ўзаро савдо-сотиқнинг ижобий динамикаси мамнуният билан қайд этилди. Хусусан, жорий йилнинг 10 ойи давомида товар айланмаси 2017 йилнинг шу даврига нисбатан 10 фоизга ошди. Шу билан бирга, инновация, транспорт ва логистика, озиқ-овқат ва фармацевтика саноати, қишлоқ хўжалиги сектори каби иқтисодиёт соҳаларида мавжуд салоҳиятдан тўлиқ фойдаланилмаганлиги таъкидланди.\nШунингдек, Иқтисодий ҳамкорлик бўйича ҳукуматлараро комиссия, Қишлоқ хўжалиги соҳасидаги қўшма ишчи гуруҳи мажлислари ва бошқа тадбирларни 2019 йилда ўтказиш жадвали юзасидан фикр алмашилди.\nЎзбекистон томони Литва вакилларига келгуси йил Тошкент шаҳрида бўлиб ўтадиган «Марказий Осиё: янги имкониятлар ва минтақавий ҳамкорлик истиқболлари» мавзусидаги халқаро конференцияда иштирок этиш таклифи билан чиқди.\nМаслаҳатлашувларда Литва элчиси Ремигиюс Мотузас иштирок этди, дейилади хабарда. “Замин” янгиликларини “Telegram”да кузатиб боринг\nЯнгиликлар » Ўзбекистон » Ўзбекистон Литвага таклиф билан чиқди


23 ёшли Ўзбекистон фуқароси Кореядаги заводда вафот этди - UzNews.uz\n23 ёшли Ўзбекистон фуқароси Кореядаги заводда вафот этди\n23 ёшли Шарофиддин Чориев Корея Республикасидаги “DHMC” заводида ишлаётган пайтида бош мия жароҳатидан вафот этган.\nУшбу маълумотни ТИВ консуллик-ҳуқуқий департаменти тасдиқлади.\nЎзбекистон ТИВ матбуот хизматининг хабар беришича, ҳодиса жорий йилнинг 2 январь куни Ёнгнам шаҳрида содир бўлган. Мамлакатимиз фуқароси Шарофиддин Чориев “DHMC” заводида ишлаётган вақтида бош мия жароҳатидан вафот этган.\n“Ўзбекистон элчихонаси томонидан марҳум танасини ватанга жўнатиш учун ўлим ҳақидаги гувоҳномани расмийлаштиришда кўмак кўрсатилди”, - дея таъкидланган хабарда.\nҚайд этиб ўтамиз, Шарофиддин Чориев Ўзбекистон Республикаси Бандлик ва меҳнат муносабатлари вазирлигининг Ташқи меҳнат миграцияси масалалари агентлиги орқали Корея Республикасига борган.\nҲозирда суд-тиббий экспертизаси бўйича ишлар олиб борилмоқда.


сентябр 08, 2018 16:24 Asia/Tashkent\nБишкек давлати " Замонавий ипак йўли" туристик лойиҳани ижро этишга тайёрлигини эълон қилди;\nТожикистонда аёллар учун кийиниш бўйича йўриқнома чиқарилди;\nҚозоғистонда полиция сержанти ўз бошлиғини отиб ташлади;\nҚирғизистонда Туркий тилли давлатлар ҳамкорлик кенгашининг олтинчи саммити бўлиб ўтди.\nҚирғизистон президенти Бишкек давлатини Туркия, Озарбайжон республикаси билан биргаликда " Замонавий ипак йўли" туристик лойиҳасини амалга оширишга тайёр эканлигини таъкидлади.\nТасним ахборот агентлигининг хабар қилишича, Қирғизистон президенти Сооронбай Жеенбеков Қирғизистоннинг " Чулпон- ато" минтақасида ўтказилдган " Туркийзабон мамлакатлар ҳамкорлик кенгаши йиғилиши" да Бишкек давлати " Замонавий ипак йўли" туристик лойиҳасини мувафаққият билан ижро этилиши учун барча саъй- ҳаракатларини ишга солади, бундан ташқари Венгрия ва Ўзбекистон давлатларини ҳам бу лойиҳага қўшилиши жуда манфаатли ва муҳимлигини баён этди.\nҚирғизистон президенти ,жумладан бу мамлакатни туркийзабон мамлакатлар ҳамкорлик кенгаши аъзолари ўртасида изчил ва мустаҳкам туристик ҳамкорликларни кенгайтиришни олқишлаётганини маълум қилди.\nЖеенбеков туркийзабон мамлакатлар Иқтисод вазирликлари ва ҳамкорлик кенгашига аъзо ишчи гуруҳлар фаолиятини янада оширишни таъкидлаб, иқтисодий хилма-хиллик, транспортировка ва юк ташиш коридорларни яратиш, ишбилармонлик соҳасини ривожлантириш ва сармоя киритиш шароитини яхшилашга алоҳида эътибор қаратиш лозимлигини қўшимча қилди.\nАйтиш керакки, ўтган якшанба куни Қирғизистон, Туркия, Озарбайжон республикаси, Қозоғистон ва Ўбекистон президентлари ҳамда Венгрия бош вазири иштирокида Бишкекда " Туркийзабон мамлакатлар кенгашининг 6 - йиғилиши бўлиб ўтди.\nТожикистон маданият вазирлиги аёллар учун кийиниш маданияти бўйича йўриқнома чоп этди, деб хабар берди Sputnik Тожикистон.\nЙўриқномада аёлларга кундалик ҳаётда, ишда, дам олиш ва байрам кунлари қандай либос кийиш борасида маслаҳатлар берилган.\n«Мазкур йўриқнома миллий кийиниш маданиятини тарғиб қилиш мақсадида чоп этилди ва тавсиявий тусга эга. У кийиниш тартиби, мутаассиблик ва ўзга қадриятларга тобеликнинг олдини олишга қаратилган», - дейилади йўриқномада.\nЙўриқномага мувофиқ, аёлларга қора рангдаги либос, қора рўмол ва ҳижобда юриш тақиқланади. Шунингдек, европача кийимлар – мини-юбка, кўкраги очиқ кофта ва кўйлаклар, ҳарир матодан тикилган кийимлар, топиклар кийиш тавсия этилмайди.Жамоат жойларида калиш ёки шиппакда, уй кийимида, баданга ёпишиб турадиган шим ва соғлиқ учун зарарли бўлган сунъий матодан тикилган кийимларда юриш ман қилинади.\nЙўриқномада давлат идораларида ишлайдиган аёллар учун маслаҳатлар, барча фасллар, тўй ва оилавий маросимларда кийиладиган аёллар миллий либослари эскизлари ўрин олган.\nХабарда айтилишича, ҳозирда эркаклар учун ҳам ана шундай йўриқнома ишлаб чиқиш бўйича иш олиб борилмоқда.\nПортал маълумотларига кўра, воқеа пайшанба, 6 сентябрь куннинг иккинчи ярмида содир бўлган.\n«Ҳаммаси ИИБ ҳовлисида содир бўлди. Ходим ўз бошлиғи - взвод командирини отиб ўлдирди. Тергов ишлари бошланди», - дея маълум қилди Жўламанов.\nУнинг таъкидлашича, сержант ҳозирги вақтда қўлга олинган.\nВилоят полицияси матбуот хизматидан хабар беришларича, взвод командири шифокорлар келишидан олдин ҳаётдан кўз юмган.\nТаъкидланишича, ҳалок бўлган взвод командири 29 ёшда, сержант эса - 24 ёшда бўлган. Уларнинг ўртасидаги можаро сабаби ҳозирча номаълум.\nҚирғизистоннинг Чўлпон ота шаҳрида 3 сентябрь куни Туркий тилли давлатлар ҳамкорлик кенгашининг олтинчи саммити бўлиб ўтди. Унда ушбу тузилмага аъзо мамлакатлар – Озарбайжон Республикаси президенти Илҳом Алиев, Туркия Республикаси президенти Ражаб Тоййиб Эрдўған, Қирғизистон Республикаси президенти Сооронбай Жээнбеков, Қозоғистон Республикаси президенти Нурсултон Назарбоев иштирок этди. Ўзбекистон Республикаси президенти Шавкат Мирзиёев ва Венгрия Республикаси бош вазири Виктор Орбан анжуманда фахрий меҳмон сифатида қатнашди. Қирғизистонда бўлиб ўтган Туркий тилларда сўзлашувчи давлатлар Саммитида қуйидаги ҳужжатлар имзоланган: Туркий тилларда сўзлашувчи давлатларнинг VI Саммити декларацияси; Туркий тилларда сўзлашувчи давлатлар Ҳамкорлик кенгашининг бош котиби, бош котиб ўринбосарлари ҳамда Туркий академия президентини тайинлаш ҳақидаги қарор; Венгрияга Туркий тилларда сўзлашувчи давлатлар Ҳамкорлик кенгашида кузатувчи мақомини бериш ҳақидаги қарор;\nШунингдек, Саммитда қуйидаги ҳужжатлар қабул қилинган: Туркий тилларда сўзлашувчи давлатларни интеграция қилиш концепцияси; Ўзбекистон президенти саммитда сўзлаган нутқида халқларни ўхшаш тил, муштарак маънавий қадриятлар ва ҳамкорлик ришталари бир-бирига боғлаб келаётгани, бугунги кунда Кенгашнинг сиёсий кун тартибида ҳеч бир муаммо ёки келишмовчилик мавжуд эмаслигини қайд этди.\nҚирғизистон президенти Сооронбай Жээнбеков Ўзбекистоннинг Туркий тилли давлатлар ҳамкорлик кенгашида иштирок этиш ниятини юқори баҳолади. Қирғизистон президентининг сўзларига кўра, бу қадам Туркий кенгашнинг кенгайиши ва унинг халқаро майдондаги нуфузининг ошиши учун яхши шароит яратади, ташкилотга янги нафас беради ҳамда кўплаб янгиланишлар манбаига айланади. У мазкур саммит туркий тилли давлатларнинг кўп асрлик дўстлигини янада юқори босқичга кўтаришига ва унинг тарихида янги саҳифа очишига ишонч билдирди. Унга кўра, Ўзбекистоннинг Туркий тилли давлатлар кенгашига қўшилиши Хитой-Қирғизистон-Ўзбекистон темир йўли қурилишининг тезроқ бошланишига туртки бўлади. Туркий тилли давлатлар саммитида биринчи марта Ўзбекистон президенти иштирок этди. Дунёдаги туркий тилли 6 давлатдан бири бўлган Ўзбекистон раҳбарияти Туркий тилли давлатлар ҳамкорлиги кенгаши саммитларидан бирортасида иштирок этган эмас.\nЎзбекистоннинг Туркий кенгашга аъзо давлатлар билан ўзаро савдо ҳажми охирги бир йилда 40 фоиздан зиёд ошган. Ўзбекистон президенти бу кўрсаткичлардан анча юқори марраларга эришиш мумкинлигини таъкидлаб, Туркий тилли давлатлар ҳамкорлик кенгаши доирасидаги алоқаларни ривожлантиришга доир муҳим йўналишларга тўхталиб ўтди. Аввало, савдо-иқтисодий ва инвестициявий ҳамкорликни кенгайтириш, етакчи саноат корхоналари, банк-молия институтлари ва тадбиркорлик тузилмалари ўртасида кооперация алоқаларини кучайтириш зарурлигини таъкидлади. Туркий тилли давлатлар ҳамкорлик кенгашига Ўзбекистон, Озарбайжон, Қозоғистон, Қирғизистон ва Туркия аъзо давлатлар ҳисобланади. 2018 йилнинг 30 апрель куни Туркия президенти Режаб Тоййип Эрдўғон билан Тошкентда бўлиб ўтган учрашувдан сўнг президент Шавкат Мирзиёев Ўзбекистон Туркий тилли давлатлар ҳамкорлиги кенгашига қўшилишини эълон қилган эди.\nДастлаб, 1992 йилда Туркий тилли давлатлар саммити ўтказила бошланган эди. Туркия ушбу саммитни ташкил этиш ташаббускори ҳисобланади. 2009 йилнинг 3 октябрида Озарбайжоннинг Нахичеван минтақасида Туркий тилли давлатлар ҳамкорлиги кенгашини ташкил этиш бўйича шартнома имзоланган. Туркий тилли давлатлар ҳамкорлик кенгаши саммити 2010 йилдан бошлаб 2015 йилгача ҳар йили ўтказилиб келинган. 2015 йилда саммитни ўтказиш навбати Қирғизистонга келган эди. Бироқ бу даврга келиб Қирғизистоннинг ўша пайтдаги президенти Алмазбек Атамбаев Туркия ва Қозоғистон билан алоқаларни совуқлаштиргани ортидан бу саммит ўтказилмай қолинган эди.


Энг илғор теримчилар тақдирланди | Buxoro yoshlari gazetasi\nЭнг илғор теримчилар тақдирланди\n“Ҳорманг пахтакорлар”. Ҳар гал йилнинг айнан мана шу мўл-кўлчилик палласида кенг далалар томон йўл олганимизда, лўппи-лўппи пахталар узра қўллари чаққон ҳаракатланаётган, пешанасида реза-реза тер доначалари мавжланиб, кўзлари қувнаб турган теримчиларни кўрганимизда беихтиёр мана шу жумлани айтгимиз келади. Ўзбекистоннинг серқуёш табиати, мусаффо ҳавоси ила тўйинган пахта жаҳон бозорида жуда қадрлидир. Шу сабабдан ҳам, юртимиз иқтисодиётида ўта муҳим аҳамият касб этувчи оқ олтин – пахтанинг йиғим-терим ишларида доимо алоҳида эътибор қаратилган.\nЖорий йилда ҳам йиғим-терим мавсумида кўнгилли фуқароларни жалб қилиш ва бу орқали уларнинг ҳам моддий манфаат кўришларини таъминлаш мақсадида кенг кўламли ишлар амалга оширилди. Теримчиларга пахта йиғими учун бериладиган тўлов оширилиб, уларнинг маданий ҳордиқ олишлари учун етарлича шарт-шароит яратилди. Теримчилар орасида ёшларнинг ҳам борлиги эса, кишини янада қувонтиради.\nБиргина Бухоро вилоятининг Когон туманида 4 та “Фидойи ёшлар отряди” тузилган бўлиб, уларда 207 нафар маҳаллалардаги ишсиз ёшлар йиғим-терим ишларида жавлон уриб меҳнат қилишмоқда. Бугун мана шундай отрядларнинг бирида концерт дастури ташкил этилиб, фидойи ёшлар учун дастурхон ёзилди. Дастурда сўзга чиққанлар, отряд аъзолари томонидан хирмонга топширилаётган пахта учун миннатдорчилик билдириб, энг илғор ва энг фаол теримчиларга эсдалик совғаларини топширишди.\n-Пахта терими мавсумини йил давомида орзиқиб кутаман, – дейди фаол теримчилардан бири Шарофат Жабборова. Сабаби терим орқали ҳам давлатимиз равнақига, ҳам оиламнинг моддий бюджетига ўзимнинг салмоқли ҳиссамни қўша оламан. Жорий йилда ҳам мавсум бошлаганидан бугунги кунга қадар хирмонга 1 тоннаю 460 килограмм пахта топширдим. Мавсум якунига қадар бу кўрсакични рекорд даражага кўтараман.\nЭнг фаол теримчиларни тақдирлаш маросими концерт дастури билан давом этди.\nПредыдущая запись“Спорт ҳафталиги”да Вобкент ёшлари беллашувиСледующая записьСанъат ила уйғунлашган спорт


“Аму-Қашқадарё” ирригация тизимлари ҳавза бошқармаси вакили Рашид Тошевнинг сўзларига қараганда, Қарши магистрал каналидан сув оладиган экин майдонлари 329 минг гектарни, яъни вилоятдаги суғориладиган ерларнинг 60-70 фоизини ташкил этади. Шундан 119 минг гектарига пахта, 97 минг гектарига ғалла етиштирилади. Бу ерларда ўртача 280-290 минг тоннагача пахта, 400 минг тоннадан ортиқ ғалла етиштирилади. Шунингдек, вилоятнинг еттита тумани аҳолиси канал сувидан истеъмолда фойдаланди.\nМаълумотларга кўра, Қашқадарёдаги асосий саноат корхоналари, Шўртан ва Муборакдаги газ ва нефтни қайта ишлаш заводлари эҳтиёжи учун зарур сув Қарши каналидан олинади. Жорий йил охирида фойдаланишга топширилиши режалаштирилган Таллимаржон ГРЭСи ҳам шу сув ҳисобига ҳаракатга келади.\nҚарши магистрал каналидан фойдаланиш бошқармаси бошлиғи Рустам Очиловнинг таъкидлашича, бу сув иншооти Қашқадарёнинг етти туманидан ташқари Туркманистоннинг бешта туманини ҳам сув билан таъминлайди. Ундан фойдаланила бошлаганига 30 йилдан ошган. Канал иншоотларини капитал таъмирлаш муддати эса аллақачон ўтиб кетган. Агар Қашқадарёниннг истиболи ўйланса, каналга Амударёдан сув олиб берадиган насос станцияларини ҳозирданоқ режали равишда янгилашга киришилиши керак. Бу иш амалга оширилмаса, вилоятни сув билан таъминлаш йилдан-йилга қийинлашиб бораверади.\nҲисоб-китобларга кўра, насос станцияларини мукаммал таъмирлаш учун бир неча юз миллиард сўм миқдорида маблағ зарур бўлади. Аммо ҳукумат бу мақсадларга ҳозиргача бир сўм ҳам ажратмаган.